title: Kollum: "Janke Plof en Kees Pruts"

maintext:
"Hoe’t wy derby kamen wit ik net mear, mar ynienen gie it oer Janke Plof en Kees Pruts. Doarpsminsken mei in bynamme, sa’t it grutste part fan in doarp eartiids in bynamme hie. Dat kaam foaral omdat dêr in protte minsken mei deselde namme wennen. Om dy lju toch fan inoar ûnderskiede te kinnen betochten de doarpsbewenners dan in bynamme. Like faak ferwiisden bynammen nei it wurk of it berop fan ien, nei fysike eigenaardichheden, ôfwikingen, it hâlden en dragen of nei de klean. Guon nammen koene sels fan generaasje op generaasje oererve wurde.
It fenomeen fan bynammen liket op syn retoer te wêzen. Miskien omdat ek doarpslju hjoed-de-dei nammen ha as Lente, Maan, Splinter, Wolf, Bikkel en Broos. Dat is kilometers ferwidere fan bygelyks Jan Niks, dêr’t ús heit it noch wol ris oer hat. Jan siet op de legere skoalle doe’t master him frege wat er letter wurde woe. ‘Niks,’ sei Jan, wêrnei’t er de rest fan syn libben noait wer oars hjitte soe. Sa wie it ek mei Kees Pruts. Yn in tiid doe’t der noch gjin ‘klusjesmannen’ bestiene, wie Kees der al ien. Hy die fan alles, fan timmerjen en leadjitterij oant it reparearjen fan húshâldlike apparatuer oan ta. Mei wikseljend súkses, en dêrfandinne de bynamme Pruts. Sa hiest ek in man dy’t Bolle neamd waard om’t er op yntime wize nochal sljocht op kij wie, moasten wy bistefretten by Blauwe Hessel helje, waans holle yndie sa’n kleur hie. As bern hiene wy in buorfrou dy’t Tryntsje Kweak hjitte. Jim sille begripe wêrom.
Guon nammen wiene sa ynboargere dat men de echte nammen faak net iens mear wist. Jelle Pôltsje hjitte sa om’t er op in pôle wenne, mar ik ha noait witten wat de man syn famyljenamme wie. Lykje bynammen yn doarpen stadichoan minder te wurden, yn de publike en digitale romte tilt it dêr fan op, hoewol’t it yn de digitale wrâld earder om skûlnammen giet. Sport en polityk binne lykwols by útstek terreinen dêr’t bynammen it goed dogge. Fan de Condor van Varsseveld (Robert Gesink), The Dutch Windmill (Bep van Klaveren), De Vliegende Hollander (Dafne Schippers) en Lord of the Rings ta (Yuri van Gelder).
Yn de polityk waard Jan Peter Balkenende bygelyks Harry Potter neamd, en Geert Wilders ta myn grutte fernuvering De Neger van Venlo. Dy namme soe er te tankjen ha oan syn Yndysk komôf… Donald Trump, sels The Donald hjitten, hat der ek in hantsje fan om tsjinstanners in bynamme te jaan. Sa neamde er Kim Jong-un Rocket Man, bestimpele er syn partijgenoat Marco Rubio as ‘Little Marco’ en Ted Cruz as ‘Lying Ted Cruz’. En ‘Crooked Hillary’ kin ek elkenien.
Dochs binne dat eins skelnammen. Nee, dan leaver bynammen. Sa as De Roeiboat mei syn maat 50 fan skuon, Kubus, fanwegen syn kante kop en Masturberix, sa neamd fanwegen syn rjochtshandige hobby. Hoe liket dat eins by jim, wat bynammen oangiet? Bestean se noch?"


title: Koen Eekma riddere by ôfskie as Afûk-direkteur

maintext:
By syn ôfskie fan de Afûk is direkteur Koen Eekma fan It Hearrenfean beneamd ta Ridder yn de Oarder fan Oranje-Nassau. Eekma krige de fersiersels woansdeitemiddei út hannen fan kommissaris fan de Kening Arno Brok. Dit barde op it jubileumkongres fan de Afûk yn skouboarch De Harmonie yn Ljouwert. Hast trije desennia lang hat Eekma him ynset foar it fersterkjen fan de Fryske taal. Sa'n 27 jier wie Eekma direkteur fan de Afûk. Nei syn pensjoen ferline jier bleau hy aktyf by de organisaasje om it Kulturele Haadstedprojekt Lân fan taal klear te krijen.
It ôfskie fan Eekma foel woansdei gear mei de fiering fan it jubileum fan de njoggentichjierrige Afûk. Kommissaris Brok priizge Eekma as ien dy't net somber wêze woe oer de posysje en de takomst fan de Fryske taal. Njonken syn wurk foar it Frysk wie Eekma ek as frijwilliger belutsen by organisaasjes op it mêd fan sport en kultuer.

fasttext_language: fy


title: "Takomst NCPN yn De Fryske Marren is fersekere"

maintext:
De takomst fan de Nieuwe Communistische Partij Nederland yn De Fryske Marren is fersekere, ek al soe foaroanman Rinze Visser út de polityk reitsje. Dat sei Visser moandeitejûn yn It Polytburo. Hy is al jierren it gesicht fan de NCPN yn Fryslân, mar is no 79 jier en dus komt de ein fan syn politike karriêre yn sicht.
Neffens Visser stiet der in nije generaasje politisy klear om it stokje fan him oer te nimmen. By de ôfrûne ferkiezingen ferdûbele de NCPN yn De Fryske Marren it tal sitten, de partij gie fan ien nei twa sitten, en hat yn dy gemeente de grutste kommunistyske riedsfraksje fan Nederlân.
Visser sit al hast 50 jier yn de gemeentepolityk.


title: Nina Hiddema tydlik Omrop Fryslân-direkteur

maintext:
Nina Hiddema wurdt tydlik de direkteur fan Omrop Fryslân. Se is de opfolger fan Jan Koster, dy't dizze wike ôfskied nimt. Hiddema begjint op 1 maaie.
De 54-jierrige Hiddema út Grins is op dit stuit noch ynterim-direkteur by de Stichting Landgoed Mensinge yn Roden. Dêr hearre in teäter en in museum by.
Underfining
Earder wie Hiddema ûnder oare waarnimmend direkteur by RTV Drenthe en wurke se jierrenlang yn ferskate funksjes by lanlike telefyzjeprodusinten en omroppen. Fierder is Nina Hiddema lid fan de ried fan tafersjoch fan de Nederlandse Reisopera yn Enschede en de Hanzehogeschool Groningen.
Se bliuwt yn prinsipe oant desimber by Omrop Fryslân. Tsjin dy tiid moat der in definitive ynfolling fûn wêze foar de funksje fan direkteur.
"Tige mei ynnommen"
Ton Baas, foarsitter fan de ried fan kommissarissen fan Omrop Fryslân: "Wy hawwe mei de oanstelling fan Nina Hiddema in goede tydlike ynfolling fûn fan de direkteursfunksje. Dêr binne wy tige mei ynnommen. Wy kinne hjirmei as ried fan kommissarissen de tiid nimme foar in soarchfâldige proseduere foar de definitive ynfolling fan de fakatuere direkteur."


title: Gearwurking om tekoart húsdokters yn Fryslân oan te pakken

maintext:
Fersekerder De Friesland, de GGD Fryslân en ferskate húsdokterferienings sille gearwurkje om it tekoart oan húsdokters yn Fryslân oan te pakken. Underdielen fan it plan binne ûnder oare dat der mear opliedingsplakken foar húsdokters komme moatte, dat jonge húsdokters yn de Rânestêd aktyf benadere wurde om hjir hinne te ferhúzjen en dat húsdokters stipe krije by it oernimmen of opsetten fan in praktyk. Direkteur Bert van der Hoek fan De Friesland hopet dat it tekoart oan húsdokters yn Ljouwert al foar de simmer oplost wurde kin. Yn de provinsje duorret dat in stik langer.
De kommende fiif jier giet sa'n 40 persint fan de Fryske húsdokters mei pensjoen. De ynstream fan nije húsdokters is lang net genôch om oan de fraach te foldwaan. Neffens Van der Hoek is it probleem sels noch grutter. Hy sjocht dat der yn de measte gefallen in húsdokter mei pensjoen giet, dy't 50 oeren yn de wike draait en dat dêr foar yn it plak faak froulju komme dy't it leafst trije of fjouwer dagen wurkje wolle. Dat betsjut dat der foar ien dokter twa nije nedich binne.
Van der Hoek is der fan oertsjûge dat der yn de takomst nea genôch húsdokters wêze sille. Om de soarch foar de boargers te garandearjen, moat ek de wize fan soarchferliening oanpast wurde.


title: Fryske bedriuwen meitsje kâns op Koning Willem I Plaquette

maintext:
Twa Fryske bedriuwen meitsje kâns op de lanlike Koning Willem I Plaquette foar duorsum ûndernimmerskip. Dat binne ôffalbedriuw Omrin út Ljouwert en boubedriuw Dijkstra Draisma út Boalsert. Mei-inoar tolve bedriuwen binne nominearre.
De Koning Willem I Plaquette in priis dy't bekendheid jout oan positive, duorsume ûntwikkelingen yn de Nederlânske ekonomy. Hy wurdt útrikt op 28 maaie. De priis komt fuort út it Ei van Columbus, in priis dy't ea troch de rykoerheid yn it libben roppen is.
Dijkstra Draisma waard earder ek al nominearre yn in oare kategoary fan de Koning Willem I priis, de priis foar it bêste ûndernimmerskip.


title: Auto slacht oer kop en brânt yn in greide by De Gordyk

maintext: De brânwacht fan De Gordyk krige sneintemoarn betiid in melding fan in autobrân op de Nijewei. Doe't se dêr oankamen, die bliken dat de auto yn in greide stie. Troch noch ûnbekende oarsaak wie de auto fan de dyk rekke en oer de kop slein. De bestjoerder wie útnaaid. It die bliken dat de eigener syn wein útliend hie oan de bestjoerder.


title: Algemeen Belang Ameland net akkoart mei koälysjefoarstel

maintext:
Algemeen Belang Ameland (ABA) kin him net fine yn de foarstelde koälysje fan winner AmelandEén (A1) mei de PvdA. Dat die moandeitejûn bliken op de riedsgearkomste op it eilân. ABA-foarman Piet IJnsen, dy't yn de foarige perioade yn de koälysje siet mei Ameland'82, hie graach sjoen dat ynformateur Theo Faber fan AmelandEén ek foar syn partij, lykas de PvdA, in ekstra ferkenningspetear oanfrege hie.
Neffens Faber is in koälysje mei de PvdA lykwols it meast logysk. Al sil dêrfoar wol in wethâlder fan de wâl, mei bestjoersûnderfining, foar oanlutsen wurde. De VVD en Ameland'82 kinne har wol fine yn de foarstelde koälysje. CDA lit him der fierder net ekplisyt oer út.


title: Kamp Westerbork-útstalling dochs net op 5 maaie yn Ljouwert

maintext:
De tentoanstelling 'De 102.000 namen' sil op Befrijingsdei net yn Ljouwert te sjen wêze. Doel wie om by de start fan de lanlike befrijingsfeesten op 5 maaie, de reizgjende útstalling fan Kamp Westerbork yn Ljouwert te iepenjen. De organisaasje is der lykwols net yn slagge in geskikt plak te finen, ta teloarstelling fan Kamp Westerbork-direkteur Dirk Mulder.
'De 102.000 namen' bestiet út in kolleksje fan grutte fellen papier, wêr't de nammen fan Joaden, Sinty en Roma opsteane dy't yn de Twadde Wrâldoarloch út Westerbork wei ôffierd binne.


title: Straf foar Harkemasters fanwege fjochtpartij yn feesttinte

maintext:
Trije ynwenners fan De Harkema binne troch de rjochter feroardiele ta wurkstraffen foar iepenlike geweldpleging. Oanlieding foar it geweld wie in fjochtpartij twa jier lyn yn in feesttinte oan De Bosk op De Harkema. De plysje hie in ein oan it feest makke, omdat der in grutte fjochtpartij wie. De harkiten fan 20, 26 en 29 jier giene hjirnei ferhaal heljen by in ynwenner fan Stynsgea. Se wiene fan miening dat hy de inisjator fan de knokpartij wie.
By de wenning fan de man soene de trije manlju op it rút bonke ha, wêrtroch it stikken gie. Nei't se efterfolge waarden troch de Stynsgeaster en syn freondinne ha se stiennen nei syn auto goaid. Dat se dit nei eigen sizzen út selsferdigening dieden, gie der by de rjochter net yn.
It Iepenbier Ministearje ferwachtet yn dizze saak noch mear minsken foar de rjochter te heljen.


title: VV Hearrenfean lyk tsjin subtopper nei comeback

maintext:
Sneinshaadklasser VV Hearrenfean hat op it eigen sportpark in punt pakt tsjin Leonidas: 2-2. De klup út Rotterdam stie tredde en like ek fan Hearrenfean te winnen, mar de Friezen kamen knap werom fan in 0-2-efterstan.
Oussama Yekhlef sette de Rotterdammers al yn de tredde minút op foarsprong. Assad el Harti makke in pear minuten foar it skoft sels de 0-2.
Yn de twadde helte brocht Kevin Regts de Feansters werom yn de wedstriid. Yn 'e slotfaze krige Leonidas-keeper Michel Franken in reade kaart. Han van Dijk sette dêrnei mei in strafskop de 2-2 op it skoareboerd.
Hearrenfean bliuwt op it fyftjinde plak stean.


title: Plysje wol gearwurking mei ICT-bedriuwen tsjin cybercrime

maintext:
Cybercrime is in hieltyd grutter probleem en ek yn it Noarden nimt it tal gefallen fan digitale oplichting ta. Dat konstatearret de plysje Noard-Nederlân. Dy wol no yn gearwurking mei ICT-bedriuwen de striid oangean tsjin cybercrime.
Omdat lang net alle gefallen fan dizze foarm fan kriminaliteit melden wurde, is it foar de plysje dreech om yn te skatten hoe grut it probleem krekt is. "In soad minsken en bedriuwen skamje har dat se yn de oplichtingspraktiken trape binne'', seit plakferfangend plysjesjef Ronald Zwarter. Hy seit dat der yn it Noarden in hiel soad ICT-kennis foarhannen is. Hy hopet dat Noard-Nederlân in foarbyldregio wurde kin op it mêd fan de bestriding fan cybercrime. Zwarter ropt minsken en bedriuwen op om foaral oanjefte te dwaan.


title: "Mear banen, mar jo moatte wol de goede papieren hawwe"

maintext:
It giet goed mei de ekonomy en dus ek mei de wurkgelegenheid. Foar it earst yn hast tsien jier sakket de wurkleazens ûnder de fjouwer persint. Neffens it CBS hawwe op dit stuit sawat 375.000 minsken gjin baan. Dat binne 100.000 minder as in jier lyn.
Boubanen komme werom
Foaral yn de bousektor giet it goed. Marieke Schram fan it UWV: "In de crisistijd zijn er veel banen verdwenen, maar dat trekt ook nu weer hard aan." Typysk foar de bou is dat it yn novimber minder begjint te wurden mei it tal banen. Yn de wintermoannen is der dan minder wurk. En dan lûkt it yn de maitiid wer oan. Boubanen binne seizoensbûn.
Oare banen bliuwe fuort
Yn de finansjele sektor giet it minder goed. Troch automatisearring komme de finansjeel-adminstrative banen net werom, seit Schramm. Minsken regelje sels bygelyks de banksaken thús op de kompjûter.
Goede papieren essinsjeel
Yn de soarch giet it stadich wol wer de goede kant op, mar dan is it wol wichtich datst de goede papieren hast, seit Schramm.
Ferskil mei in jier ferlyn
De ôfrûne tiid is it hurd gien yn Fryslân mei it tal banen, seit Schramm. "Het aantal ww-uitkeringen is nog niet gedaald tot het niveau van 2008, maar het gaat sterk de goede kant op."


title: Rjochtsaak sjitpartij by Thialf kin foarearst net fierder

maintext:
It duorret noch trije moanne foardat de rjochtsaak oer de sjitpartij op Clafis-direkteur Bert Jonker plakfine sil. Freed wie yn de rjochtbank yn Ljouwert de rezjysitting. Dúdlik waard dat de saak foarearst net fierder kin. Dit komt om't de fertochte nei de sjitterij nei Spanje flechten is. Dêr is er oanhâlden en útlevere oan Nederlân. Hy wurdt fertocht fan it besykjen ta moard of deaslach.
Sjantaazje
It iepenbier ministearje wol him no lykwols ek ferfolgje foar sjantaazje. Dat stiet net yn it útleveringsfersyk oan Spanje en kin net samar taheakke wurde. Dêrom is der no op 'e nij in rjochtshelpfersyk yntsjinne yn Spanje. De offisier fan justysje ferwachtet dat it noch wol trije moanne duorret foardat dêr in reaksje op komt.
Trochferwizing
Yn de tuskentiid stiet it proses net hielendal stil. De saak is trochferwiisd nei de rjochter-kommissaris, sadat dêr alfêst fragen steld wurde kinne nei oanlieding fan ûndersyk fan saakkundigen. Dat soe derfoar soargje moatte, dat as de saak wol ynhâldlik behannele wurdt, it allegear wat flotter giet.
Sjitpartij
Op 7 jannewaris 2017 waard Bert Jonker, direkteur fan Clafis, yn syn hân sjitten op it parkearplak fan Thialf. Op dat stuit waard op It Hearrenfean it EK allround en it EK shorttrack hâlden. Clafis is sponsor fan in reedrydploech. Oer de tadracht fan de sjitpartij ferskille de mieningen. Neffens Jonker waard hy op it parkearplak tsjinhâlden en waard der dêrnei op him sjitten. Neffens de fertochte wie hy lykwols net de persoan mei it fjoerwapen, mar hie Jonker dat. Dat soe by in wrakseling ôfgien wêze. Om de krekte tadracht te achterheljen, hat der yn febrewaris fan dit jier in rekonstruksje west.
Siik
De fertochte sit op it stuit net yn foararrest. Om't hy slim siik is en behannele wurde moat, mei hy de saak thús yn Leiden ôfwachtsje.


title: Fryske ekonomy is ferline jier 2,3 prosint groeid

maintext:
De Fryske ekonomy is yn 2017 gemiddeld mei 2,3 prosint tanaam ferlike mei it jier dêrfoar. Dat is leger as it lanlik trochsneed fan 3,2 prosint. Dat docht bliken út de nijste sifers fan it Sintraal Buro foar de Statistyk.
Yn de provinsje bestean wol regionale ferskillen. Sa is der yn it noardlik part fan de provinsje - ynklusyf Ljouwert - in groei fan mar 1,2 prosint. Dat is in stik leger as de 3,3 prosint dy't yn it súdeasten en de 3,5 prosint. dy't yn it súdwesten fan de provinsje metten is.
Ofnimmende gaswinning
Neffens it CBS hat de ôfnimmende gaswinning yn de noardlike provinsjes ynfloed op de ekonomyske sifers. As de gaswinning net meirekkene wurdt, dan is de groei fan de ekonomy net 2,3 prosint, mar 2,7 prosint. Dêr moat lykwols by sein wurde dat de ynwenners fan Fryslân dêr sels net in soad fan fernimme sille, om't de opbringsten fan de gaswinning net foar de provinsje sels binne, mar foar de steatskas binne.


title: Iepenbier ferfier wol mei koart pleit stakingen foarkomme

maintext:
De wurkjouwers yn it iepenbier ferfier, wêrûnder ek ferfierder Arriva fan It Hearrenfean, wolle mei in koart pleit de stakingen yn it iepenbier ferfier fan takom wike foarkomme. It fakbûn FNV wol moandei en tiisdei mei in 48-oerestaking druk sette op de cao-ûnderhannelingen. Der driigje troch de stakingen hast gjin streekbussen en regionale treinen te riden.
Neffens de wurkjouwers binne de fakbûnen op it lêst mei wizigingen kaam en dêr fuortendaliks in ultimatum oan keppele. Mei it koart pleit wolle de wurkjouwers tiid winne om de nije foarstellen goed te besjen. De wurkjouwers fine de aksjes oan it begjin fan de drokke maaiefakânsje net yn balâns en sprekke fan in 'maatschappelijk ontwrichtende staking'. It fakbûn lit yn in reaksje witte dat de stakingen wat harren oanbelanget gewoan trochgean.


description: De terminals fan Rederij Doeksen yn Harns hawwe koarte tiid ûntromme west troch reekûntwikkeling fan in palletkachel. Ut foarsoarch kamen meardere ienheden

title: Terminals yn Harnzer haven koarte tiid ûntromme


title: Marit Bouwmeester klimt fan it 31e nei it tredde plak

maintext:
Marit Bouwmeester fan Warten hat tiisdei trije sterke races delset op de Princes Sofia Cup op it wetter by Palma de Mallorca. De Laser Radial-sylster einige har wedstriden as earste, twadde, tredde en sânde en klimt dêrmei fan it 31e nei it 3e plak yn it klassemint fan de Prinses Sofia Cup.
Bouwmeester is tefreden oer it resultaat oant no ta. Se seit dat se dizze winter hurd oan it trainen west hat, mar dat dy trainingen faak mei lytse groepen wiene. Dat is dizze wedstriden wol oars: der wurdt racet mei 113 froulju. Dat is wer efkes wenne, en freget om oare feardichheden. Dizze wike brûkt sy dan ek om in tal fan dy feardichheden dy't spesifyk bedoeld binne foar it racen, yn in grutte kompetysje, te oefenjen. De kompetysje is sterk en dêrom is Bouwmeester bliid te sjen dat de saken dy't se traind hat, no ek echt better binne.


title: Byldmateriaal en foarwerpen fan Escher yn Princessehof

maintext:
Yn de kelder fan keramykmuseum it Princessehof is in lytse tentoanstelling ynrjochte oer de Ljouwerter jierren fan Escher. De lettere grafikus Maurits Cornelis Escher waard yn 1898 berne yn it Stedspaleis yn de Grutte Tsjerkstrjitte. Letter kaam dêr it Princessehof yn. Yn de tentoanstelling 'Bij Escher thuis' binne foto's, filmfragminten en foarwerpen te sjen.
Mauk, sa't Maurits neamd waard, brocht de earste fiif jier fan syn libben troch yn Ljouwert. Dêrnei ferhuze de famylje nei Arnhem. Escher hat mar ien kear werom west yn Ljouwert, doe't hy syn frou Jetta Fryslân sjen litte woe.
Escher en keramyk
It museum wol mei de eksposysje ek de bân tusken Escher en keramyk sjen litte. Hy gong in protte op reis en liet him ynspirearje troch patroanen yn lânskippen en gebouwen. Hy gie bygelyks nei it Moarske paleis Alhambra yn Granada yn Spanje. Dêr hat er in protte leard fan de geometryske patroanen yn tegels. Letter yn syn hûs yn Rome hat er sels ek tegels ûntwurpen foar de flier en de wand. Yn opdracht makke hy ek wol tegeltablo's.
Yn de presintaasje 'Bij Escher Thuis' lit it Princessehof orizjinele Moarske tegels út Spanje sjen mei it eigen wurk fan Escher. Sneon 28 april wurdt de eksposysje iepene. Dizze slút oan by de grutte tentoanstelling 'Escher op reis' yn it Fries Museum yn Ljouwert.


title: Trije "gefaarlikste krúspunten fan Fryslân" oanpakt yn 2020

maintext:
Trije krúspunten op de provinsjale dyk tusken Ljouwert en Boalsert, de N359, wurde oer sa'n twa jier oanpast. It giet om de krúspunten by Burchwert, Wommels-Noard en Boalsert-Noard, dy't bekend steane as de gefaarliksten fan Fryslân.
Ynfojûn
Woansdei wie yn Wommels in ynfojûn, wêrop't boargers harren winsken trochjaan koene. Nettsjinsteande dat de provinsje 1600 útnoadigings ferstjoerde, kamen der sa'n 50 minsken op ôf. De provinsje sil de suggestjes fan de minsken meinimme yn it proses.
Oannimmers kinne harren plannen it kommende healjier presintearje. It is de bedoeling dat yn 2020 úteinset wurdt mei de oanpak fan de krúspunten.
18 miljoen
Wis is wol dat de diken, net sa as no, op deselde hichte bliuwe. De iene sil ûnder de oare del gean. Hoe't dat krekt komt, sil de kommende tiid dúdlik wurde. Provinsjale Steaten hawwe 18 miljoen euro beskikber steld foar de oanpak fan de krúspunten.
Al tsien jier is der in wurkgroep dwaande om omtinken te freegjen foar de gefaarlike sitewaasjes op de krúspunten. Johannes Herder fan de wurkgroep is "in grutsk man", no't de provinsje der einliks mei oan de slach sil.


title: Trainer Jurgen Streppel: "Sterk collectief geeft doorslag"

maintext:
It spul fan SC Hearrenfean wie tiisdeitejûn lang net altyd geweldich, it resultaat mocht der wêze. Yn it Abe Lenstra stadion waard ADO Den Haag mei 2-0 ferslein. De Nij-Seelanner Marco Rojas wie yn de twadde helte de grutte man mei twa doelpunten. Troch de winst klimt de ploech fan trainer Jurgen Streppel nei it sechsde plak yn de earedifyzje, op koers om de play-offs foar Europeesk fuotbal te heljen.
De oerwinning wie neffens trainer Jurgen Streppel fertsjinne. "Weer 2-0, weer de nul gehouden, weinig weggegeven, dat stemt me tot tevredenheid." Oer it ferskil tusken syn ploech fan de lêste wiken en yn de mindere faze is Streppel dúdlik: "Er staat een ongelooflijk collectief om deze wedstrijden tot een goed einde te brengen en dan hebben we inderdaad individuele kwaliteiten nodig om tot een goed resultaat te komen en dat hebben we vandaag prima gedaan."
Doelpuntemakker Marco Rojas wie in bliid man. "It jout in goed gefoel en it is moai om te skoaren en de trije punten te pakken. Se binne yn 'e klaaikeamer allegearre bliid. Op de fraach as er no definityf in basisplak hat is Rojas foarsichtich. "Dat is net oan my. Ik moat myn wurk goed dwaan en dan beslist de trainer."
Yn de reguliere kompetysje spilet SC Hearrenfean op 29 april yn Breda tsjin NAC en op 6 maaie yn eigen hûs tsjin Feyenoord.


description: Yn Fryslân is sneintemoarn op guon plakken, lykas yn Ljouwert, in frij sterke brânlucht te rûken. Dat komt troch peaskefjurren yn Dútslân. Troch de eastewy

title: Brânlucht? Wyn blaast reek Dútsk peaskefjoer dizze kant út


title: Advys De Fryske Marren: koälysje CDA, FNP en VVD

maintext:
Yn de gemeente De Fryske Marren kin it bêste in koälysje komme mei CDA, FNP en VVD. Dat advisearret ynformateur Sander de Rouwe, dy't mei alle partijen praat hat.
Alle partijen fine dat it CDA as grutste partij yn it kolleezje moat. De VVD wurdt ek troch de measten neamd, ek al omdat dy partij in sit wûn hat. De FNP is nei it CDA de twadde partij yn De Fryske Marren en dêrom fynt in mearderheid fan de partijen dat ek mei dy partij praat wurde moat oer in koälysje.
It ferslach fan de ynformateur komt tongersdei yn de ried.


title: Natuerman Jelle de Boer lit syn 'Skrok' achter

maintext:
De winter wie feninich, mar it is no echt maitiid. En krekt op dit stuit ferhuzet Jelle de Boer fan natuergebiet 'Skrok' by Easterein nei Wommels. De Boer hat sa'n sechstich jier yn dit gebiet wenne. De lêste tritich jier as behearder foar Natuurmonumenten. It natuergebiet is ûntstien by de ruilferkaveling fan 1982/83 en no 105 hektare grut. It is noch altyd âld-kultuerhistoarysk lân mei wiete greppels en de karakteristike ûnregelmjittige blok-ferkaveling. De lêste tritich jier is der net folle oan it lân feroare. It is der wol wat wieter wurden. "Mar ek wer net te folle, want der moat ek in blommeryk produkt groeie kinne. Minsken tinke wolris, ach natuerlân dat rêdt him wol, dêr hoege jo net ècht oan te wurkjen. Mar sa is it net."
Meane wurdt net earder as nei 15 juny dien. Of noch letter. "We passe hjir in strang rezjym ta: net meane as der noch fûgels sitte. Dat betsjut dat it ek faak nei 1 july pas kin. De fûgels moatte der perfoarst earst út wêze. As jo troch it meanen de biotoop feroarje, ferlieze jo de slach. Sels as jo goed rekken hâlde mei de fûgels, want predatoaren witte dan krekt wêr't se wêze moatte".
De ferhuzing fan de pleats nei it doarp betsjut net dat De Boer net mear op Skrok te finen is. "As frijwilliger sil ik hjir noch in soad omslaan, ek yn de takomst. We telle hjir bygelyks ek meardere kearen mei in ploechje de fûgels. Ferline jier gie it hjir wer goed, benammen mei de skriezen en ik bin ek wol wer optimistysk foar dit jier. It komt goed!"
Yn Buro de Vries fan snein 1 april in petear mei Jelle de Boer.


title: Karen Brouwer wint mountainbikemaraton Kellerwald

maintext:
Karen Brouwer fan Easterwâlde hat snein yn it Dútske Gilserberg de mountainbikemaraton Kellerwald wûn. De mountainbikester fan it team KMC-Fruit to Go die fjouwer oeren en sân minuten oer de 86 kilometer, mei 1900 hichtemeters.
Njonken Brouwer op it poadium stienen de Dútsers Bianca Reitweißner en Sarah Reiners.


description: De kuorballers fan LDODK hawwe snein yn de Ereklasse A de kompetysjewedstriid wûn fan AW/DTV út Amsterdam. De Gordyksters wûnen op eigen fjild mei 21-16. S

title: Winst foar kuorballers LDODK, lykspul SCO


title: De Zuivelhoeve moat nei seis jier ophâlde mei strjitferkeap

maintext:
Undernimmer Anton Klapwijk fan tsiiswinkel De Zuivelhoeve yn Ljouwert fynt dat de gemeente Ljouwert de regels foar de ferkeap fan produkten op strjitte oanpasse moat. Klapwijk fynt dat de regels ferromme wurde moatte, omdat it de gesellichheid yn de stêd fergruttet.
De Zuivelhoeve ferkeapet al in oantal jierren op sneon produkten yn in standsje foar de winkel yn de Lytse Tsjerkstrjitte, mar moat dêr fan de gemeente no mei ophâlde omdat der gjin fergunning foar ferliend is.


title: Aafke Soet wint lêste etappe fan Healthy Ageing Tour

maintext:
Hurdfytsster Aafke Soet fan It Hearrenfean hat sneintemiddei de lêste etappe fan de Healthy Ageing Tour op har namme skreaun. De 20-jierrige Soet kaam as earste oer de streek by de finish yn Grins; it is ek har earste oerwinning fan dit jier. Yn it klassemint gie de winst nei Amy Pieters. Sy hie op de twadde dei de liederstrui ferovere en joech dy net mear ôf.
Soet fytste yn de slotfaze yn Grins fuort by de kopgroep en koe har foarsprong fêsthâlde. ''Ik tink dat se tefolle nei inoar seagen. Se lieten my doe fuortride'', sei de Friezinne.


title: Ein oan seizoen VC Snits: "Gewoan net goed genôch"

maintext:
De follybalsters fan VC Snits hienen in finaleplak yn eigen hannen, mar nei it 0-3-ferlies tsjin konkurrint Alterno is it seizoen ôfrûn. "Dit docht bêst wol sear", sei Klaske Sikkes nei de wedstriid. "We litte it lizze. It is gewoan net goed genôch, wy spylje net op ús bêst."
Te folle fouten
Yn Snits wûn Alterno alle sets mei 25-23. Dêrom stiet Snits foar it earst yn fjouwer jier net yn de finale. Sikkes: "Wy ha sels te folle fouten makke: by de service, yn de passing, oanfallend. As je dat te folle dogge, dan giet it rap."
It wie ek direkt de lêste wedstriid foar Sikkes, dy't nei njoggen jier by VC Snits stoppet mei follybal. "Ik fyn it tiid foar oare dingen. Wol skande dat it sa einiget, want ik hie graach dy finale noch spile."
Kânsen net pakt
Ynterim-trainer Abe Meiniger seach dat Snits wol kânsen hie tsjin Alterno. "Wy ha de kânsen hân, mar wy ha se net pakt. Dat hie wol kind."
Oft it fuortgean fan trainer Petra Groenland earder dit jier ynfloed hân hat, wit Meiniger net: "Mar ik wit wol dat it sa no en dan wat ûnrêstich is yn it team. Dat giet ek oer oare dingen, kontakten fan spylsters mei bûtenlânske klups bygelyks."
Meiniger stiet takom seizoen net mear oan it roer by VC Snits: "Takom seizoen is der in oare trainer. Ik hâld dermei op. It is net slagge, dat is skande, mar it is net oars. Fan follybal kin ik wol altyd genietsje, ek as it minder goed giet. Dat heart derby."


title: Afganen nei wykein yn Burgum werom yn Zeist

maintext:
De Afgaanske famylje út it azc fan Burgum, dy't útset wurde soe, mar dochs bliuwe mei, is nei it wykein werom yn Zeist. Se hawwe it wykein trochbrocht yn Burgum, mar moasten harren wer melde yn it azc yn Zeist. De famylje hat it wykein mei in soad kunden en stipers belibbe en ek in dooptsjinst meimakke.
Foarkar foar Burgum
De kristlike húshâlding krige freed te hearren dat se dochs bliuwe meie yn ús lân. Dûmny Marco Buitenhuis seit dat se nei de hektyske tiid no rêst sykje om nei te tinken oer de takomst. Der komme fan ferskate kanten suggestjes en oanbiedingen fan plakken om te wenjen. De foarkar giet út nei Burgum, mar oft dat ek barre sil is noch net wis.
Trouwerij
De famylje besiket dizze wike noch wol werom te kommen foar in besite, omdat ien fan de juffen fan de skoalle dêr't it jongste bern op sit trouwe sil.
Noch trije famyljes
Yn Burgum wenje noch trije kristlike famyljes út Afganistan. Neffens Buitenhuis binne dy noch altyd benaud dat se ek útset wurde sille.


title: Fryske fytsmakker haadpersoan yn film 'The Bastard'

maintext:
In film mei de titel 'The Bastard' hat miskien wol in hiel ûnferwachtse haadpersoan: de Fryske fytsmakker Michiel Hoek út Aldemardum. De dokumintêre draait sûnt koart yn de bioskopen. Fyftjin jier lyn krige Hoek in brief dy't syn libben op de kop sette. Dy brief kaam út Etiopië en hie syn healbroer as ôfstjoerder. De healbroer fan Michiel blykt yn de finzenis te sitten foar moard. Hoek wist foar dy tiid net ôf fan it bestean fan syn Etiopyske healbroer Daniel. Heit Joop wurke foar in sûkerbitefabryk en hie, sûnder dat syn oare bern dat wisten, noch in jonge op 'e wrâld set.
Michiel docht syn best om Daniel út 'e finzenis te krijen. Dat slagget, mar de bân tusken beide bruorren wurdt noait echt fantastysk. Regisseur Floris-Jan van Luyn lei dit ferhaal fêst yn de film 'The Bastard'. De dokumintêre is tongersdeitejûn te sjen yn Slieker yn Ljouwert. Moandei 23 april wurdt in spesjale jûn organisearre yn it doarpshûs fan Aldemardum. Ek hjir sil de film fertoand wurde.


title: Twa minsken nei sikehûs troch brân yn De Tynje

maintext:
Fanwege in brân by in transportbedriuw yn De Tynje binne justerjûn twa minsken nei it sikenhûs brocht. Se hiene reek binnenkrigen. Dat meldt de brânwacht.
Der wie brân yn in loads fan it transportbedriuw. Dy is net folslein ferlern gien. De brân siet yn it part fan it gebou dat as kantoar brûkt waard. Mei wetter út in sleat yn de buert hie de brânwacht it fjoer frij gau ûnder kontrôle, al wie it al nedich om in skoft nei te blussen.
Hoe't de brân ûntstean koe, is net dúdlik.


title: "Tonnen oan jild fertsjustere by BV Sport"

maintext:
By sportbedriuw BV Sport fan de gemeente Ljouwert is 'in pear ton' fertsjustere. Dat seit de direkteur fan it bedriuw. Hy hat oanjefte dien.
In spesjallisearre rezjerzjebedriuw hat de saak yn ûndersyk. It liket derop it jild troch ien persoan achteroerdrukt is. Neffens BV Sport komt de bedriuwsfiering net yn gefaar troch de fraude.
De BV Sport beheart de sportakkomodaasjes fan de gemeente Ljouwert. De gemeente is oandielhâlder. De ried wurdt op 25 april ynformearre.


title: Tekenen fan Lyme binne mear as ferdûbele lêste 20 jier

maintext:
It oantal minsken mei tekenen fan de sykte fan Lyme is bot tanaam yn de ôfrûne 23 jier yn Fryslân. Neffens sifers fan Tekenrader.nl hawwe mear as twa kear safolle minsken by de húsdokter west, dy't yn it begjinstadium fan Lyme sitte.
Yn 1994 ha gemiddeld 92 fan de 100.000 minsken yn Fryslân 'erythema mirgrans'. Dat betsjut dat se in read rûntsje om har tikebyt ha, wat in betide utering is fan de sykte fan Lyme. En yn 2017 is it mear as ferdûbele nei: 214. De gemeente Ferwerdadiel is fierwei de gemeente mei de grutste groei: hast 7 kear safolle (31 yn 1994 en 201 yn 2017). Allinnich op Flylân is it tal nei ûnderen gien: fan 587 nei 506.
Lyme
Arnold van Vliet, biolooch fan de Wageningen University, docht ûndersyk nei de sykte Lyme. "De ziekte is er altijd al geweest, maar we hebben het veel later ontdekt." Yn de jierren '80 is de sykte foar it earst ûntdutsen yn it Amerikaanske plakje Lyme. "Het kan in verschillende vormen voorkomen. Een rode kring is de meest voorkomende, maar ook gewrichtspijn, zenuwpijn, hartklachten of griepverschijnselen. Dan heb je niet meteen door dat het om Lyme gaat."
TBE-firus
Van Vliet fynt it soarchlik dat de tyk no ek in oare en gefaarlikere sykte mei him meibringt, it TBE-firus. TBE stiet foar 'tick-borne encephalitis'. Dizze sykte faak sûnder sykteferskynsels, mar it firus kin ek it sintral senuwstelsel oantaaste en in ûntstekking oan harsenfluezen of harsens feroarsaakje. "Sinds 2 jaar zien we dat het TBE-virus vanuit Oost-Europa optrekt naar het Westen. We ontdekten het virus bij reeën, die een teek met het virus droegen", seit Van Vliet. Se ha dit trochjûn oan de medyske wrâld en krigen reaksje fan in arts. "Hij had een patiënt met de verschijnselen, maar waar geen oorzaak was gevonden. Het bleek een teek met het TBE-virus."
Oprop
Der is al in soad bekend oer de sykte Lyme, mar Van Vliet hat ek noch in soad ûnbeäntwurde fragen. Hoe kin it bygelyks fan de ien folle gauwer opknapt fan Lyme as in oar? Van Vliet wol dêrom in oprop dwaan oan minsken mei de sykte fan Lyme om har te melden sadat se mear ûndersyk dwaan kinne.
It is dizze wike de Wike fan de Tyk, ferskate ynstânsjes ynformearje oer en wize op de gefaren fan de tyk.


title: Escher syn studio yn Fries Museum

maintext:
It atelier yn Rome, dêr't de keunstner Escher syn houtfiken en printen makke, is folslein neiboud yn it Fries Museum. Syn wurktafel, mei houtblokken en snij-ark, mar ek syn sulveren bol, dy't er brûkte foar it selsportret: 'Hand met spiegelende bol'.
Escher syn bril
Yn it atelier binne orizjinele besittingen te sjen lykas in loep, houtfiken en in biennen leppeltsje dêr't hy de inket mei trochdrukte op Japansk papier. Syn bril leit der, in kofjekopke en in sigaret. it liket as hat Escher der krekt noch sitten. Yn de boekekast stean boeken dy't er hie. It atelier is krekt sa neiboud as dat bekend is fan de foto's út de jierren '20, doe't Escher mei syn húshâlding yn Rome wenne.
Selfy yn spegeljende bol
Yn de studio yn it Fries Museum binne ek in tal ynteraktive eleminten. It is mooglik om mei de spegeljende bol in selfy te meitsjen en dy nei dysels te mailen. By in wurktafel kinst sels in firtuele houtfyk meitsje mei ferskate soarten ark.
Publykslûker
Escher syn studio makket diel út fan de útstalling 'Escher op Reis'. Woansdeitejûn is de offisjele iepening foar minsken dy't útnûge binne. Fan sneon ôf is it publyk wolkom. Mear as tachtich orizjinele wurken, printen en tekeningen hingje byinoar. It moat in grutte publykslûker foar it Fries Museum wurde. Se ferwachtsje 120.000 minsken.


title: Polderhaadkanaal kin earder iepen foar rekreaasjefeart

maintext:
It Polderhaadkanaal kin dit jier seis wiken earder as oars. No is dit jier fan 15 maaie ôf iepen foar rekreaasjefeart, en oars wie it 1 july. It kin earder om't út ûndersyk bliken docht dat de ekologyske wearden yn it kanaal en de kompensaasjegebieten ferbettere binne. Dat betsjut dat der mear beplanting en bistjes, sa as de streekte wetterrôfkrobbe, binne. Om dy reden jout de monitoaringskommisje oan dat der gjin beheiningen binne oan it iepenstellen fan it kanaal yn de gemeenten Smellingerlân en Opsterlân.
Neist it earder iepenstellen, kin ek de fardjipte mei 10 sintimeter fergrutte wurde. Dat betsjut dat de boaten dy't it kanaal op meie, 10 sintimeter mear djipgong hawwe meie. It kanaal is oant 15 septimber iepen foar boatsjes. Dêrmei hat it kanaal deselde iepeningstiden as de Turfrûte.


title: Nei 70 jier noch altyd lokkich mei inoar...

maintext:
De Ljouwerters Joop en Coby Adema binne tongersdei 70 jier troud. En dan bart der wat: in soad besite fansels, in blomstik fan de Kommissaris fan de Kening, en boargemaster Crone dy't heechstpersoanlik op 'e kofje komt.
It is allegearre drokte dy't se rêstich op har ôf komme lieten. Want se binne bliid mei-inoar en fertelle graach oer harren libben. Oer de ferkearing yn oarlochstiid, it wurk yn de fleisgruthandel, de handicapte dochter, de oare bern en de bernsbern. Mar sintraal stiet wol dat se nei al dy jierren noch altyd wiis mei-inoar binne.
In striid
Oan it houlik yn 1948 gie noch in ferkearingsperioade fan sân jier foarôf. Dat wie in drege tiid wêryn't Joop ûnderdûke moast en eins alles ûnwis wie. No binne der sân bern, tsien bernsbern, en seis oerpake en -beppesizzers.
Ien fan de bern hat in ferstanlike beheining en dat hat it libben fan de Adema's foar in grut part bepaald. Se waarden regionaal en lanlik aktyf om foar de belangen fan dizze groep op te kommen. Yn Fryslân wie yn de jierren '50 eins neat oan foarsjennings en sa kaam it dat har dochter by Nijmegen yn in ynstelling wenje moast. Wat se eins noch it slimste fûnen, wie dat de sizzenskip oer har yn dy tiid ek nei de ynstelling gie.
"Ik bepaal zelf"
De Adema's hawwe der mei foar soarge dat dit allegearre feroare is en âlders no gewoan de sizzenskip hâlde. Dy mentaliteit sit der trouwens noch altyd yn: sûnt koart wenje se yn Erasmus yn Ljouwert en hearre regelmjittich: "Dit kan zo niet hoor, weet u wel hoe oud u bent?'. "Daar moeten ze mee ophouden, ik bepaal zelf wat en hoe ik het wil', sa liet in selsbewuste Coby Adema witte....


title: Grut ûnderhâld brêge Ofslútdyk, ferkear moat oer ien rydbaan

maintext:
Rykswettersteat set kommende moandei útein mei grut ûnderhâld oan de noardlike draaibrêge op it Fryske part fan de Ofslúdyk. Der wurdt ûnder oare in automatysk kuolsysteem pleatst. Dat moat yn de takomst foar minder steuringen soargje.
It wurk duorret oant en mei 26 april. Ferkear op de Ofslútdyk moat yn dy perioade rekkening hâlde mei in ekstra reistiid fan 10 oant 30 minuten. It ferkear kin allinnich oer de súdlike draaibrêge. Skipfeartferkear kin hielendal net troch de Lorentzslûzen.


title: Fjouwer bern oanholden fanwegen stellen boat

maintext:
De plysje hat woansdei yn Ljouwert fjouwer bern oanholden, om't se in boat stellen hiene. It giet om twa jonges fan 14 jier, in famke fan 14 en in jonge fan 15 jier.
De plysje krige in tip dat de bern in boat oanleinen oan de Schilkampen yn Ljouwert. De tipjouwer fûn dat fertocht. De plysje gie dêrop ôf en makke foto's fan de boat. In pear oeren letter waard meld dat der út de jachthaven yn De Wilgen yn Smellingerlân wei in boat stellen wie. Doe't it de plysje dúdlik waard dat it om de boat gie dêr't it jongfolk op sjoen wie, binne de jonges en it famke oppakt.
De 15-jierrige jonge fersette him bot en skold de plysjes út. Hy is ek oanholden foar mislediging. Twa fan de 14-jierrige fertochten wiene fuortrûn út in ynstelling. Se sitte allegear noch fêst.


title: Wjirmen grûnoarsaak fan weibliuwen greidefûgels op De Burd

maintext:
Op eilân De Burd by Grou is ferline jier in greidefûgelreservaat ynrjochte, allinnich is der sûnt dy tiid ien probleem. Op it reservaat komme fierstente min greidefûgels ôf. Ljurken binne op it eilân noch wol te hearren, mar benammen ljippen witte it paad nei it reservaat net te finen.
De oarsaak? Der sitte te min wjirmen yn de grûn, sa die bliken út boaiemûndersyk fan behearder It Fryske Gea. Dat komt ûnder oare troch de soere grûn. Behanneling mei kalk en rûge dong soe in oplossing wêze kinne, mar der binne net in soad boeren mear mei dat soarte dong. Op De Burd wurdt al tweintich jier net mear buorke en it omdat it in eilân is, is it ek dreech om pachters te finen.
It gebiet wie ea ornearre foar it meitsjen fan sompe lykas de rest fan Nasjonaal Park De Alde Feanen. Protesten soargen der doe foar dat it úteinlik in greidefûgelgebiet waard.


title: Strânjutter fynt part fan fleantúch út Twadde Wrâldoarloch

maintext:
Strânjutter Casper Meinders fan it Grinzer Eenrum hat in bysûndere fynst dien op it strân fan Skiermûntseach. Hy fûn in stik fan in fleantúch út de Twadde Wrâldoarloch, dat yn de buert fan it Waadeilân delstoart is. It giet om in diel fan de sturt. Oan de hân fan de koade dy't yn it aluminium stiet, is efterhelle dat it om in Wellington-fleantúch giet.
Dêrfan binne der neffens saakkundige Douwe Drijver fan Tresoar yn de oarloch troch de Dútsers hûnderten delhelle. Fierdere gegevens oer it fleantúch binne dan ek dreech te finen.


title: Kollum: "Kening Pechtold"

maintext:
"D66 Twadde Keamerlid Verhoeven helle sizze wike de kranten en it oare nijs. D66 hat it der mar drok mei. Harren foaroanman Pechtold mei stelselmjittich Russen misledigje, want dat fine we hjir yn Nederlân skynber prima. By oare befolkingsgroepen hawwe we dêr blykber mear muoite mei, mar klear. Dan hat D66-foaroanman Pechtold ek noch ergens in lyts optrekje krigen, mar ek dat wurdt troch him bagatellisearre. Sjoernalisten dy't dêrnei doare te freegjen, wurde mei it bekende superieure glimke ôfservearre. Dat glimke dêr't D66 sawat de rjochten fan skynt te hawwen. Ek minister Ollongren betsjinnet har dêrfan as se rjochtbreidzje moat wat bryk is.
D66 wrakselet mei it regearingsplús. Dat mei wol helder wêze. Se binne no al deabenaud oer hoe't se troch it, yn harren eagen domme, stimfolk oer in pear jier ôfstraft wurde sille. No, dat koe wolris net sa myld wêze, want sa dom is it elektoraat no ek wer net.
Wat moatte jo dan as D66? As jo as in kat yn it nau sitte? Besykje om punten te skoaren. En wat is der dan altyd noch om lekker tsjinoan te skoppen? Krekt, it keningshûs. Want dy kinne harren net ferdigenje, mar binne oerlevere oan opportunisten sa as de hear Verhoeven fan D66. Dy fynt dat it misledigjen fan de kening net langer yn in apart wetsartikel regele hoecht te wurden. No, dan binne jo as D66-Keamerlid wol echt dwaande om dit lân foarút te helpen, fine jimme ek net? It liket my dat der wol grutter saken oan de oarder binne as om krekt kening Willem-Alexander en de frou foar pankoeken út te meitsjen en der dan op deselde wize foar straft te wurden as wannear't jo in buorman it leksum opsizze. Beide is net goed, mar der is wol in ferskil.
It liket derop dat de mearderheid fan de Twadde Keamer yn it foarstel fan D66 meigean sil. Mar dat foarstel is hielendal net fan 'gelijke monniken gelijke kappen'. Want de PvdA en de VVD, dy't nei dizze kabinetsperioade grif mear mei de kening te krijen hawwe sille - regearje is foarútsjen - fûnen it foarstel te meager. Dus hat Verhoeven, - hoesa sloppe knibbels? - it foarstel oanpast. En dêrmei syn eigen foarstel ûnderút helle, mar dat wurdt fansels troch D66 yn alle toanaarden tsjinsprutsen.
Wy hawwe in keningshûs. Dêr kinne jo fan fine wat jo wolle, mar ik skets even in senario. Ek foar de republikeinen ûnder ús. Ik wol harren foar dizze kear noch fierder yn de mjitte komme. Stel no dat Nederlân in republyk wie. Tink jo dat no ris yn. Yn in ideale D66-wrâld soe harren Alexander dan, sis mar, de kening wêze. Kening Pechtold. De man dy't seit dat hy de earste Rus noch tsjinkomme moat dy't syn eigen fouten rjochtset. Hoe tinke jimme dat in besite oan Moskou dan ferrinne sil? Soe in man as Pechtold ús dêr dan oan in soad hannel en goede ferstânhâldings helpe kinne? Miskien kin er ús eigen Halbe Zijlstra wol meinimme. Dy hat ek in soad ûnderfinings yn it Russyske, sa hat bliken dien.
De iene Alexander is de oare net, mar ik tink dat we yn Nederlân hiel bliid wêze meie dat we troch ús kening Alexander fertsjintwurdige wurde en net troch kening Pechtold."


title: Deinum hat kolleezje ek net direkt ynformearre

maintext:
It kolleezje fan de gemeente Ljouwert en de ûnderhanneler foar it nije kolleezje binne net fuortendaliks ynformearre oer de problemen dy't de ynvestearders fan it Cambuurstadion hiene mei de mooglike komst fan in Bauhaus nei de stêd. Ferskate boarnen fertelle Omrop Fryslân dat it net oan 'e oarder kaam is by de ûnderhannelings en dat it ek net yn it kolleezje fan boargemaster en wethâlders besprutsen is. Fan 'e wike waard dúdlik dat ynvestearder Jan Anker en WTC Beheer harren mooglik weromlûke wolle fanwege de komst fan dy grutte boumerk. Dat is net goed foar de plannen dy't Anker hat en neffens him ek tsjin makke ôfspraken yn. Yntusken libje yn de gemeenteried noch in soad fragen. Dy wurde op 18 april mooglik beäntwurde op in gearkomste fan de gemeenteried. Dêr binne alle belutsen partijen útnûge.
Soad fragen
De fraksjefoarsitters fan it CDA, de PvdA, PAL GrienLinks en D66 (de koälysjepartijen yn de ried) ha krekt as de opposysjepartijen noch in soad fragen. Sa moat dúdlik wurde oft der tasizzings dien binne en ek wat de status wie fan de mail dy't Jan Anker flak foar âld en nij stjoerde nei Henk Deinum. Yn dy mail warskôge Anker wethâlder Deinum dat de komst fan in oare boumerk konsekwinsjes ha kin foar de komst fan it nije Cambuurstadion.
Fernuvering
Ek op oare mominten is dêrfoar warskôge, sa sizze minsken dy't belutsen binne by it projekt. WTC Beheer sjocht dan ek mei fernuvering nei mediaútlittings fan Deinum. Ferskate kearen hat hy folhâlden dat de komst fan in oare boumerk nei Ljouwert de saak fan it nije Cambuurstadion gjin skea dwaan soe. Sa liet er yn febrewaris yn de Leeuwarder Courant optekenje: "Wij hebben geen enkel signaal van negatieve gevolgen voor het WTC/Cambuurgebied." Dat liet de gemeente in wike letter ek optekenje yn it Friesch Dagblad. Dêr warskôge ien fan de wurdfierders fan Wyckerveste dat de komst fan in Bauhaus in grut risiko is foar it te bouwen Cambuurstadion. De gemeente liet doe yn in reaksje witte dat se der gewoan fan útgeane dat de ûntwikkelings yn it gebiet gewoan trochgean. Op dat stuit lei der al in mail fan Jan Anker en wie Deinum ek yn ferskate peteare warskôge foar de mooglik negative gefolgen fan de komst fan in Bauhaus.


title: Play-offs wer tichteby foar Cambuur nei fjirde winst op rige

maintext:
Sportklup Cambuur hat foar de fjirde kear op rige wûn. Op besite by FC Dordrecht wienen de Ljouwerters mei 0-3 te sterk. Daniel Crowley soarge al betiid foar de 0-1. Martijn Barto, dy't de ôfrûne twa wedstriden miste mei in blessuere, wie yn de twadde helte de grutte man mei twa goals.
Goed begjin
Nei tsien minuten sûnder echte mooglikheden, wie it by de earste kâns foar Cambuur direkt raak. Middenfjilder Daniel Crowley krige wat romte op it middenfjild en skeat op moaie wize fan tweintich meter ôf de 0-1 binnen.
In pear minuten letter krige de thúsploech har earste kâns. Jafar Arias koe fan in foarset gjin goal meitsje.
Yn de lêste minút fan de earste helte krige Xander Houtkoop dé kâns op de 0-2. Nei in foarset fan Jordy van Deelen skeat er lykwols neist.
Betiid yn de twadde helte hie Denis Mahmudov de lykmakker op de skoech. Each yn each mei Cummins miste er de goal op in pear sintimeter.
Barto wer werom
Dêrnei liet Martijn Barto wer syn wearde sjen. De spits hie twa wedstriden mist om't er lêst fan 'e rêch hie, mar freed wie er der wer by. Nei in moaie oanfal fia Houtkoop en Schils skeat Barto de 0-2 tsjin de touwen.
In minút letter wie it sels hast 0-3. Houtkoop skeat krekt neist. Dêrnei wie Mahmudov op 'e nij ticht by in goal foar Dordrecht. Hy gie wer allinnich op Cummins ôf. Diskear rekke Mahmudov de peal.
De beslissing
Mei noch in lyts kertier te spyljen soarge Barto foar de beslissing. Crowley like de bal te ferspyljen yn it strafskopgebiet fan Dordrecht, mar Barto stie wer op it goede plak. Hy makke syn twadde goal fan 'e wedstriid.
Sa pakt de ploech fan René Hake trije fertsjinne punten yn Dordrecht en dat is de fjirde oerwinning op rige foar de Ljouwerters. De play-offs komme dêrmei hieltyd tichteby.
FC Dordrecht - SC Cambuur 0-3 (0-1) 13. Daniel Crowley 0-1, 53. Martijn Barto 0-2, 78. Martijn Barto 0-3
Opstelling Cambuur: Erik Cummins; Jordy van Deelen, Matthew Steenvoorden, Robbert Schilder, Sai van Wermeskerken (80/Cody Claver); Mathias Schils, Daniel Crowley, Daan Boerlage; Xander Houtkoop (76/Justin Mathieu), Martijn Barto (80/Issa Kallon), Kevin van Kippersluis


title: Fryske skouts en seekadetten by Nasjonale Deadebetinking

maintext:
Njoggentich skouts en seekadetten út Fryslan leverje dit jier in bydrage on de Nasjonale Deadebetinking op de Dam yn Amsterdam.
Krânsen oanjaan
De skouts en seekadetten helpe dan by it oanjaan fan de krânsen en stypje minsken dy't minder goed rinne kinne. Ek rikke se blommen út mei it defilee.
Fersetsmuseum
Se wurde wiidweidich taret op har taak. Yn it wykein fan 6, 7 en 8 april sille se nei it fersetsmuseum yn Ljouwert. Dêr prate se ek mei in fersetsstrider en geane se nei plakken dy't bysûnder wiene yn de Twadde Wrâldoarloch.
Fierder prate sy ek mei in feteraan fan no, oer de striid yn Uruzgan. De nasjonale fiering fan 4 en 5 maaie is dit jier yn Fryslân. Dêrom geane de Fryske skouts ek nei de betinking yn Amsterdam.


title: Spûkrider op Wâldwei wie ûnder ynfloed fan drank of drugs

maintext:
De spûkrider dy't peaskemoandei foar in gefaarlike situaasje op de Wâldwei soarge, is oanhâlden om't hy ûnder ynfloed fan drank of drugs wie. De plysje hat it rydbewiis fan de 26-jierrige Ljouwerter ynnaam.
De automobilist ried slingerjend tsjin it ferkear yn, yn de rjochting fan Drachten tusken de ôfslaggen Garyp en Nyegea. De Ljouwerter rekke fjouwer auto's. Syn eigen auto kaam tsjin de fangrail yn de middenberm ta stilstân. De plysje wist troch gau yn te gripen slimmer foar te kommen. Der rekke net ien ferwûne.
De spûkrider sit noch fêst foar fierder ûndersyk.


title: Hegeskoalle yn Ljouwert wiis mei nij ûnderwiisakkoart

maintext:
NHL Stenden Hegeskoalle is tefreden oer it nije sektorakkoart heger beropsûnderwiis dat moandei ûndertekene is. Neffens de skoalle is it in fersterking fan de ûnderwiiskwaliteit. Ek biedt it romte foar it fierder ûntwikkeljen fan praktykrjochte ûndersyk. "Uit dit akkoord spreekt vertrouwen in de hogescholen", seit foarsitter Erica Schaper fan it kolleezje fan bestjoer fan NHL Stenden Hegeskoalle.
It akkoart is ûndertekene troch foarsitter Thom de Graaf fan de Vereniging Hogescholen en minister Ingrid van Engelshoven fan Underwiis. It giet om ôfspraken foar de perioade 2019 oant 2022. "De minister maakt haar eerder uitgesproken vertrouwen in de hogescholen waar met dit akkoord", fynt Schaper. Oan de oare kant bliuwt se realistysk: "Iedereen moet zich wel realiseren dat tegenover de extra studievoorschotmiddelen nog ombuigingen staan van zowel het vorige als het huidige kabinet."


title: SCO ferliest út by Tempo

maintext:
De kuorballers fan SCO út Aldeholtpea hawwe sneontejûn mei 23-19 ferlern fan Tempo út Alphen aan den Rijn.
De Friezen waarden fan it begjin fan de wedstriid ôf fuortspile troch de tsjinstanner. As gefolch hjirfan seagen se nei trije minuten spyljen al tsjin in efterstân fan fiif doelpunten oan. De ploech koe nei dy earste stoarm wer wat yn de wedstriid komme, mar koe de efterstân op gjin inkel momint yn de wedstriid folslein goedmeitsje. De ploech út Aldehotpea wie dêr wol in pear mominten tichtby, doe't se it ferskil mei in tuskenstân fan 19-17 werombrocht hiene nei mar twa doelpunten.
Dochs slagge it de tsjinstanner om de oanfal fan de Friezen ôf te slaan, en de wedstriid úteinlik oer de streek te lûken.


title: Pauperfontein yn sintrum fan Warkum iepene

maintext:
De pauperfontein yn Warkum is sneintemiddei iepene. De fontein dy't eins in iepenbier toilet is, makke mei 230 pimels, stiet op de Merk midden yn de stêd. It idee foar de fontein begûn as protest tsjin it projekt 11-fountains. Dat soe ien fan de mienskipsprojekten wurde moatte fan Ljouwert-Fryslân 2018. Stichting De Paupers fûn lykwols dat der fan iepenheid kwealik sprake wie. Sa sei ien fan de belutsen minsken dat 'of alle stêden meidogge, of net ien'.
De Paupers fûnen dat sjantaazje en begûnen mei de opset fan in eigen fontein, dy't al stipe krige fan de mienskip. Der waard mei help fan crowdfunding goed 12.000 euro ophelle. Ek krigen de inisjatyfnimmers in soad materiaal kado. De organisaasje fan LF2018 hat it projekt yntusken omearme en taheakke oan it haadprogramma.


title: Ljouwert smyt Eftelingdeuntsje yn striid tsjin hingjongerein

maintext:
Ljouwert set it Eftelingdeuntsje yn tsjin de oerlêst fan hingjongerein yn de wyk Camminghabuorren. Yn it tunneltsje fan Schatzenburg komt in lûdsprekker mei it ferske te hingjen. Dit moat tusken acht oere jûns en seis oere moarns de jeugd fuortjeie. De jongeren sjogge it tunneltsje as hingplak en soargje foar in soad lûdsoerlêst foar omwenners. Se litte ek rommel lizze en der binne fernielingen.
Der hinget al in saneamde Mosquito, dy't mei heechfrekwint lûd de jongerein fuortjeie moat, mar dat wurket neffens de gemeente net. Yn Amsterdam ha se al proefdraaid mei it Eftelingdeuntsje en dêr wurket it. Dêrom is it ferske no as proef in heal jier yn Ljouwert te hearren.
It Eftelingdeuntsje is hjirûnder te beharkjen:


title: Ald-wethâlder Tytsjerksteradiel: "Dit rekket my persoanlik"

maintext: "De PvdA waard nei ien simpel petear oan de kant reage. En dat nei 72 jier posityf gearwurkjen tusken CDA en PvdA. Dat rekket my persoanlik." Dat sei âld-PvdA-wethâlder Houkje Rijpstra snein yn it radioprogramma Buro de Vries. De Partij van de Arbeid komt, sa die fan 'e wike bliken, net werom yn it nije kolleezje fan Tytsjerksteradiel. Rijpstra wie hast tolf jier aktyf yn it gemeentebestjoer en kwalifisearre dizze aksje as ' Hiel ûn-Tytsjerkseradiels." Neffens de âld-wethâlder ropt de gong van saken in protte wrevel op: "Sa gean je net mei minsken om."


title: Omrop TIP: ynsjoch yn de wûnderlike wrâld fan M.C. Escher

maintext:
Syn wurk hinget in mannich klasselokaal, kantoarromte, steane yn skoalboeken, as ôfbylding op neskerijen en screensavers. Nimmen wist mei in magyske kombinaasje fan keunst en wiskunde sokke prachtige yllúzjes te kreëarjen as Maurtis Cornelis Escher (1898 - 1972). Yn Fryslân DOK in unyk ynsjoch yn Escher's libben en syn wurk, troch de eagen fan minsken mei yn fassinaasje foar de keunstner.
Hy waard berne in Ljouwert en dat is foar it Fries Museum foldwaande reden om fan 21 april ôf in grutte tentoanstelling oan him te wijen. Kurator Judith Spijksma is belêste mei it opsetten fan de eksposysje en hat har foarnommen dúdlik te meitsjen hokker wei Escher nommen hat om ta syn ikoanyske wurken te kommen wêrby't fisker feroarje yn fûgels en minsken oer ivich oprinnende treppen kuierje.
Yn Itaalje brocht Escher in soad besiten oan lokaasje dy't tsjinnen ta ynspiraasje. Samler Federico Giudiceandrea hat in eigen kolleksje Escher-printen oanlein dy't it resultaat binne fan dy trektochten. Filmmakker Robin Lutz leit de lêste hân oan in wiidweidige dokumintêre oer libben en wurk fan de keunstner. Lutz moast dêrfoar flinke syktochten ôflizze troch Itaalje en Nederlân.
De Fryslân DOK dokumintêre 'M.C. Escher' is op snein 15 april om 17.00 oere en dêrnei fan 18.00 oere ôf alle oeren by Omrop Fryslân op telefyzje te sjen.


title: Van Bekkum: "Undersyk nei moard op Malta is wichtich"

maintext:
Foarsitter Tjeerd van Bekkum fan Kulturele Haadstêd 2018 fynt it in goede saak as de Europeeske Uny ûndersyk docht nei de foarsitter fan Kulturele Haadstêd Valletta. Dizze Jason Micallef seit dat it betinkplak foar in fermoarde sjoernaliste no in healjier lyn, wol fuort kin. En dat wylst de moard noch hieltyd foar in soad opskuor soarget.
Dichter fan Fryslân Eeltsje Hettinga hat oandacht frege foar de saak mei in gedicht. De ynternasjonale skriuwersorganisaasje Pen hat in iepen brief skreaun weryn se freegje om in ûndersyk troch de Europeeske Uny.
Van Bekkum woe earder neat sizze oer de polityk op Malta, en krige der in soad krityk op. Van Bekkum fynt it noch hieltyd net syn taak om op politike kwestjes op Malta te reagearjen, mar jout wol oan foar in ûnôfhinklik ûndersyk te wêzen. Mocht dat negatyf útpakke foar Micallef, dan moat dy ek opstappe, seit Van Bekkum. De kwestje wurdt hjoed ek besprutsen yn it kolleezje fan Ljouwert.


title: Auto op parkearplak fljocht yn de brân

maintext: In auto op in parkearplak yn Ljouwert is sneintemiddei yn 'e brân flein. Hy stie by in appartemintekompleks oan de Egelantierstrjitte. De brânwacht wie der krekt op 'e tiid by. Sy koene foarkomme dat it fjoer oersloech nei oare auto's dy't dêr ek stiene. De brânwacht slagge deryn it fjoer gau út te meitsjen. De oarsaak fan de autobrân is noch net bekend.


title: Aafke Soet wint tiidrit yn etappekoers Seelân

maintext:
Aafke Soet fan It Hearrenfean hat yn it Siuwske 's-Heerenhoek de tiidrit fan de EPZ Omloop van Borsele wûn. De hurdfytster fan WNT-Rotor Floortje ried de 20,6 kilometer yn 28 minuten en 13 sekonden. Floortje Mackay waard twadde yn 28.19 en Natalie van Gogh pakte yn 28.59 it tredde plak.
Sneon en snein ride de froulju noch etappes yn Borsele.


title: Ljouwerter koperslagger Van Erp nei 120 jier wer thús

maintext:
De Ljouwerter koperslagger Dirk van Erp (1862 - 1933) hat in opmerklik libbensferhaal. Syn heit, Willem van Erp wie ek koperslagger oan de Nijestêd. Dirk leart fan him it fak, mar bedarret as 19-jierrige op it ferkearde paad. Hy wurdt oppakt foar stellerij en krijt in finzenisstraf fan fiif jier. In pear jier nei syn frijlitting, emigrearret er nei Amearika en begjint dêr in nij libben. Hy lit syn libben yn Ljouwert achter him, mar giet wol troch mei it fak fan koperslagger.
Van Erp wurdt tige suksesfol en krijt in grutte namme yn de 'Arts and Crafts Movement', in beweging foar tradisjoneel, hânmakke ambachtskeunst. Syn wurk is twa kear te sjen op de grutte ynternasjonale wrâldtentoanstelling en hy eksposearret in soad yn ferskillende galeryen.
Eksposysje
Galeryhâlder en antikêr Isac Lindenauer is in enoarme leafhawwer fan it wurk fan Van Erp en hat in grutte priveekolleksje mei koperobjekten. Foaral de lampen dy't Van Erp makke binne bysûnder. Dy priveekolleksje fan Lindenauer is no te sjen yn it Pier Pander Museum yn Ljouwert, dêr't oant ein oktober in útstalling oer Van Erp is. Lindenauer is optein oer de eksposysje en seit dat Van Erp nei 120 jier wer thús is yn syn stêd: "I hope Van Erp is smiling in Heaven."
Snein yn it radioprogramma Buro de Vries om 11 oere mear oer de tentoanstelling. Dan komt ek Isac Lindenauer oan it wurd, de man dy't syn priveekolleksje beskikber steld hat foar dizze útstalling.


title: Twivel yn Weststellingwerf oer SDW as koälysjepartner

maintext:
De kâns bestiet dat Weststellingwerf in nij kolleezje fan boargemaster en wethâlders krijt sûnder de sosjaaldemokratyske SDW, de grutste partij yn dy gemeente. By ferskate oare partijen yn de ried, lykas it CDA, bestiet twivel oer de SDW as koälysjepartner. Dat die bliken út it ferslach dat ynformateur Roelof Theun Hoen fan de VVD tongersdei presintearre oan de ried fan Weststellingwerf. Hoen die it foarstel om VVD en CDA de opdracht te jaan om in nij kolleezje te foarmjen. Dy twa partijen sille fan moandei ôf prate mei oare partijen dy't VVD en CDA oan in mearderheid helpe moatte. VVD en CDA sille ek mei de SDW prate, mar ek mei mooglike oare kolleezjepartners, lykas Weststellingwerfs Belang en D66.
Beswieren mei foarstel PvdA
VVD en CDA lieten tongersdei wol witte dat se grutte beswieren hawwe mei it PvdA-foarstel om de noarm foar bysûndere bystân te ferheegjen nei 130% fan it minimum. It CDA liet sels witte dat dit punt foar harren in brekpunt is. Ek wolle VVD en CDA wurkje oan in nije bestjoerskultuer yn Weststellingwerf. Dy gemeente moat tenei minder bepalend en regissearjend optrede, mar mear 'fasilitearjend'. Benammen it CDA betwivelet oft sa'n kultueromslach wol mooglik is mei de SDW. De SDW is ûntstien as in gearwurkingsferbân fan trije progressive partijen, wêrûnder de PvdA.
Draachflak
Wurdfierder Cor Trompetter fan de SDW fynt dat syn partij as de grutste gewoan thúsheart yn it nije kolleezje fan B en W. In nij kolleezje mei de grutste trije partijen SDW, VVD en CDA hat it measte draachflak en is neffens Trompetter ek it bêste yn steat om de winske feroaringen troch te fieren.


title: Trije lannen lûke fleantugen werom fan Frisian Flag

maintext:
De tankfleantugen fan trije lannen ûnderstypje de militêre oefening Frisian Flag net mear. Dat skriuwt it Reformatorisch Dagblad. Feriene Steaten, Frankryk en Italië lûke harren tankfleantugen werom.
Dat dogge se fanwege de sitewaasje yn Syrië. Se stjoere materiaal nei dy regio om klear te wêzen foar in eventuele eskalaasje fan it konflikt dêr. Presidint Trump fan de Feriene Steaten drige al mei militêr yngripen nei in gifgasoanfal op de Syryske stêd Douma. Dêrby foelen op syn minst santich deaden.
De tankfeantugen hienen in eigen oefening fan it fleanfjild fan Eindhoven ôf. Dêrwei soenen se de tastellen dy't meidogge oan Frisian Flag yn de loft bytanke. It weromlûken hat kwealik konsekwinsjes foar Frisian Flag, seit de loftmacht. Der binne noch wol twa oare tankfleantugen.


title: Jierren fan striid tsjin oergewicht binne net om 'e nocht

maintext:
It oergewicht ûnder bern yn de gemeente Smellingerlân nimt ôf. Dat blykt út sifers fan de jeugdsûnenssoarch. Dat is opfallend, omdat lanlik sjoen de bern hieltyd swierder wurde.
Dat it yn Smellingerlân relatyf goed giet, komt trochdat de gemeente al jierren dwaande is om de bern op in sûn gewicht te krijen, seit wethâlder Pieter van der Zwan. "Het is een zaak van de lange adem. We zijn al jaren bezig, en dat heeft resultaat."
Fan de bern yn groep twa yn bepaalde wiken fan Drachten wie 10 jier lyn noch 17 persint te swier. No is dat noch 7 persint. Yn oare groepen sjocht de gemeente ek dat der hieltyd minder bern te swier binne.
"It is krekt in dyktrochbraak"
Smellingerlân striidt op meardere fronten tsjin it oergewicht, seit Van der Zwan. Bern moatte goed ite, wetter drinke, en sporte. Je kinne net sizze hokker maatregel it measte helpt, seit de wethâlder.
Hy fergeliket it mei in dyktrochbraak. "Dan zet je allemaal zandzakken in, om te stutten. Je kunt niet zeggen welke zandzak de overstroming tegen heeft gehouden. Ze doen het allemaal met elkaar."
Van der Zwan is optein mei de resultaten. It is belangryk om troch te gean, seit er. "Je moet niet opgeven als je goeie resultaten hebt bereikt. Je moet doorgaan."


title: Fenna Kalma sjit Oranje ûnder de 19 nei EK

maintext:
Fenna Kalma fan Haskerhoarne hie tiisdei mei trije doelpunten in grut oandiel yn de 6-0 oerwinning fan Oranje ûnder de 19 jier tsjin Hongarije. Troch de winst is it team fan bûnscoach Jessica Torny no wis fan it Europeesk kampioenskip dat fan 18 oant en mei 30 july yn Switserlân spile wurdt.
Kalma, spits fan SC Hearrenfean, kaam by it begjin fan de twadde helte yn it fjild. It wie doe noch 0-0. Kalma makke de earste, de twadde en de fiifde goal foar Nederlân. Earder skoarde se ek al tsjin Sweden (1-1). Oranje ûnder de 19 wûn op it kwalifikaasjetoernoai yn Hongarije ek mei 6-0 fan Slovenië. Oan it EK dogge acht lannen mei.


title: Protest praktykskoallen en UWV tsjin ôfskaffen leansubsydzje

maintext:
Skoallen foar praktykûnderwiis, it UWV en in tal wethâlders komme yn aksje tsjin de plannen fan it kabinet om de leansubsydzje sa't dy no bestiet, ôf te skaffen. Se roppe wethâlders yn Fryslân op om op 15 maaie nei in gearkomste te kommen. Dêr kinne de skoallen harren beswieren tsjin de ôfskaffing oan de steatssekretaris sjen litte. De skoallen hoopje dat de wethâlders de soargen dy't de skoallen dêroer hawwe, diele wol.
Jild foar wurknimmers mei in beheining
De skoallen komme op foar harren learlingen dy't troffen wurde troch de ôfskaffing fan de leansubsydzje as se in baan hawwe wolle. De leankostesubsydzje is ekstra jild foar wurknimmers mei in beheining. Sy kinne dan op dy wize dochs yn it gewoane arbeidproses meidwaan.
Lykweardigens
Troch de subsydzje ôf te skaffen en ek regelingen lykas pensjoenopbou ôf te bouwen, wurdt it foar de learlingen dreech om oan it wurk te kommen, as se fan skoalle komme. It taast de lykweardigens fan wurknimmers oan. Boppedat moatte de jonge minsken dan in hiel soad saken sels regelje, wylst se al kwetsber binne.
Gjin reguliere vmbo
It praktykûnderwiis is ornearre foar learlingen dy't yn it reguliere vmbo gjin diploma helje kinne. Foarhinne wie dat it spesjaal ûnderwiis foar dreech learende bern. Praktykskoalle Comenius yn Ljouwert is sa'n skoalle mei praktykûnderwiis.


title: Auto fleant mei mem en berntsje oer de kop by A6

maintext: Op de A6 by Sint-Nyk is freedtemiddei in auto oer de kop flein. De auto mei in mem en har berntsje bedarre in pear meter neist de dyk. Flak foar it wetter kaam de auto ta stilstân. De twa ynsittenden binne net ferwûne rekke.


title: Baliakin pakt yn Harns nasjonale titel damjen

maintext:
Alexander Baliakin is freed nei in spannende lêste dei yn Harns Nederlânsk kampioen damjen wurden.
Baliakin en Roel Boomstra stienen nei de alve omgongen presys gelyk. In barraazje moast foar de beslissing soargje. Dêryn einige de earste partij yn remise. Yn de twadde pakte Baliakin in plusremise en dat smiet him de titel op. Titelferdigener Martijn van IJzendoorn, dy't de dei noch as koprinner begûn, waard úteinlik tredde.
By it earste offisjele Iepen NK Frysk damjen pakte Folkert Groenveld de titel. Yn de finale tsjin Marten Walinga wûn Groenveld beide partijen. Hein de Vries waard tredde, Kees Tijssen fjirde.
Organisator Marten Walinga is tige tefreden oer it ferrin fan de wike. Hy hopet dat de primeur fan de gearwurking tusken it Fryske damjen en it ynternasjonaal damjen in goed ferfolch krijt, takom jier yn Ljouwert.


title: Demonstraasje yn Wolvegea tsjin leechfleanrûtes Lelystêd

maintext:
Begjin maaie wurdt der yn Wolvegea in demonstraasje hâlden tsjin leechfleanrûtes fan fleanfjild Lelystêd ôf. De protestaksje is ûnderdiel fan in estafettedemonstraasje. Dy giet troch alle gebieten dêr't oerlêst fan leechfleanende fleantugen ferwachte wurdt, nei de útwreiding fan Lelystad Airport.
De aksje yn Wolvegea is op 3 maaie. Demonstranten sammelje yn Munnikebuorren en geane dan fytsend en rinnend nei Wolvegea.


title: Kollum: "Slach yn de dracht"

maintext:
"Geiten. Al sûnt ik in lyts jonkje wie, ha ik geiten. Skiep fyn ik folle minder aardich as se âlder binne, geiten wurde allinnich mar leuker. Op de buorkerij yn Oranjewâld hienen we altyd in stik as wat wite Saanergeiten. Neffens doe oerlevering helpt it tsjin keallesykte as je in geit yn de buert ha. Soks sil hjoed-de-dei wol net mear dosearre wurde op de lânbouskoallen, mar it holp wol.
Doe't de kunstmatige inseminatie, de KI dus, de natuerlike dekking troch in bolle ferfong, wie de bollestâl leech. Dat waard myn hoekje om geiten te hâlden. In pear houten barten op de flier om de stâl drûch te hâlden. Yn de midden fan de stâl siet in roaster, dat hat mei de anatomy fan de bolle te meitsjen, tink dêr mar even oer nei. In hikke mei in sels timmere houten hearib, kompleet mei deksel, want oars griemden myn leave geiten alles der út, gewoan om my te pesten. Want dat dogge geiten. Peste en kliere. Dus sizze se faak dat as je flokken leare wolle, geiten keapje dêr in goede oanset ta is. En ik moat tajaan dat geiten je soms it bloed ûnder de nagels wei helje kinne. Dat komt omdat se sa freeslik yntelligint, nijsgjirrich en te aardich binne om echt lilk op te wurden. It binne keunstners as it om ûntsnappen giet. Sadra se je te fiter ha en frij op it hiem omrinne, binne je der wis fan dat se binnen in pear minuten al jo mei soarch ûnderholden blommen en fruitbeammen keal fretten ha en jo grientetún is ek net feilich.
Mar se wine je daliks wer om de fingers as se wer braaf yn harren hoekje lân rinne. Ha je in min sin of in dipke? Gean nei in stik lân dêr't in pear geiten binne en jou se wat te fretten. It stikje bôle of in hantsje mei farske blêden fan in beam. Se sille je sa trouhertich oansjen dat jo aaklige gefoel daliks oer is en je mei harren guitige eachopslach folslein oertsjûgje fan it feit dat je de alderbêste baas fan de wrâld binne.
Tip: Lit de hikke net iepenstean, oars sjonge jo wer in psalm achterstefoaren.
Dizze wike koenen myn geiten lamje. Ik ha tsjintwurdich Nederlânske lângeiten, fan dy bisten mei dy mânske hoarnen op de kop. Wy hienen dizze hjerst wer in bok besite hân, dus fiif moanne en fiif dagen letter wie it safier. Mar it betearde mis. Yn al dy jierren dat ik geiten hân ha, wie de lammerij meast in wassen neus. Se rêden harren sels wol, of ik holp even. Mar no wie it oars, de geit wie ûnrêstich en it kaam mar net fierder. Doe ha ik de feedokter belle en dy hat de geit rêde kinnen, mar it laam net. Der siet in slach yn de dracht, sei de feedokter. Je moatte skynber alles in kear meimeitsje, mar dit wie net aardich. Nei in soad gedoch kaam der in prachtich kleure bok op de wrâld dy't te lang ûnderweis west hie. Hy wie dea.
Op sa'n stuit kinst ek wol flokke. Dus dochs wier, keapje in geit en je leare flokken. Mar ik soe se net graach misse wolle, want it binne geweldige bisten."


title: Cambuur: "Der moat gau dúdlikens komme oer bou nij stadion"

maintext:
SC Cambuur-direkteur Ard de Graaf is net fernuvere oer it útstel fan de plannen rûnom it nije Cambuurstadion by it WTC yn Ljouwert. "Dat is inherent aan zo'n groot project. Het is niet gek dat je onderweg wat tegenkomt."
Neffens De Graaf is it wichtich dat der gau dúdlikens komt, om't dizze ûnwissens foar gjinien goed is. Hy is bliid dat de partijen yn elts gefal mei-inoar om tafel wolle en net fuortendaliks de stekker derút lûke. "Want dat had ook gekund." Fansels fynt De Graaf de tydlike stop fan it proses wol spitich. "Het is teleurstellend dat het wordt uitgesteld."
Wat dit krekt betsjut foar it projekt, kin De Graaf net sizze. Wol dat Cambuur net oan set is en dat de klup gewoan trochgiet mei harren plannen.


title: Oranjewoud Festival yn top 10 wrâldwide klassike festivals

maintext: It Oranjewoud Festival stiet yn de top tsien fan wrâldwide klassike festivals. De list is opsteld troch Bachtrack, in renomearre Ingelske site oer klassike muzyk. Yn de top tsien stean fierder festivals yn Japan en Kanada. It Oranjewoud Festival wurdt omskreaun as "one of the most exciting festivals in Holland". Ek wurdt wiisd op de hurde groei yn it tal besikers: yn 2011 kamen der noch 300 besikers, foarich jier wienen dat der 10.000 besikers.


title: Gouden finylmiddei by Omrop: kom del mei dyn platen!

maintext:
Omrop Fryslân stiet dit lange peaskewykein yn it ramt fan 'De Hits fan Doe'. Trije dagen lang is muzyk te hearren út de jierren 1960, 1970, 1980 en 1990.
Gouden finylmiddei
Op peaskemoandei 2 april is middeis omtinken foar finylplaten yn de Gouden finylmiddei, tusken 13.00 en 18.00 oere. Harkers kinne in nagelnije, autentike platespiler winne. Dizze platespiler is geskikt foar 33 en 45 toeren, en hy kin oansluten wurde op usb. Ek dogge we der noch in pear platen by, fan Prince and the Revolution (Purple Rain), Michael Jackson (Thriller), Coldplay (Kaleidoscope) en Elvis Presley (Greatest Hits). It programma is ek op Omrop Fryslân telefyzje te sjen.
Kom del!
Harkers binne fan herte wolkom mei har eigen platen (singles) út de jierren 1960-1990 yn de studio oan de Zuiderkruisweg yn Ljouwert. Spesjale gast yn it programma is Wilfred de Jong, âld-DJ fan Radio Aquarius, Radio Caroline en Mi Amigo. Hy nimt syn finyl ek mei.


title: Omrop TIP: Arno Brok yn It Polytburo, in jier as kommissaris

maintext:
Kommissaris fan de Kening Arno Brok is op peaskemoandei, 2 april, te gast by Omrop Fryslân. Yn It Polytburo, it politike programma fan Omrop Fryslân, fertelt hy oer syn earste jier as kommissaris yn Fryslân. Dat alles is fan 18.20 oere ôf te sjen op telefyzje.
Yn de ekstra lange ôflevering fan It Polytburo ynterviewe presintatoaren Andries Bakker en Eric Ennema kommissaris Brok oer syn earste wurkjier as kommissaris fan de Kening yn Fryslân. Wat hat it him brocht? En wat hat er foar de provinsje út 'e wei sette kinnen?
Yn it politike telefyzjeprogramma It Polytburo hawwe de presintatoaren Andries Bakker en Eric Ennema alle moandeis in politikus oan tafel dy't sy skerp befreegje oer in aktueel ûnderwerp.
It Polytburo:
In ekstra lange útstjoering mei Arno Brok op moandei 2 april om 18.20 oere. Oare wike is It Polytburo alle moandeis om 18.45 oere te sjen op telefyzje, Omropfryslan.nl en de Omrop-app.


title: Koatstertille seit 'nee' tsjin alternatyf plan biofergister

maintext:
Pleatslik Belang Koatstertille en wurkgroep BIO NEE binne poer tsjin op it alternative plan foar de biofergister by it doarp. Beide partijen fiele harren misledige troch de gemeente Achtkarspelen en de inisjatyfnimmer.
It nije plan bestiet út in fergister en in biomassasintrale op de Westkern 10 by it doarp. Earder wiene der al beswieren tsjin de plannen foar in fergister tichteby it doarp.
Neffens de wurkgroep fan Doarpsbelang kinne de nije plannen noch twa kear sa slim útpakke as de eardere plannen. De Tilsters binne lilk dat harren neat frege is. De gemeenteried sil kommende tongersdei te set oer de plannen.


description: Direksjefoarsitter Bert van der Hoek fan De Friesland soarchfersekerder giet mei yngong fan 1 oktober by de organisaasje wei. Van der Hoek en De Friesland

title: Direksjefoarsitter Bert van der Hoek by De Friesland wei


title: Slachtoffer (14) kriget ekskús foar fuotbalynsidint

maintext:
De man dy't by de wedstriid fan SC Hearrenfean tsjin FC Grins fan it ôfrûne wykein in 14-jierrige jonge by de kiel grypt hat, hat yn in e-mail syn ekskusen oanbean oan it slachtoffer. De man skriuwt, net ûnder syn eigen namme, oan de famylje dat der drank yn it spul wie. Hy is ree om persoanlik syn ekskús te meitsjen, seit er.
Fuotbalklup FC Grins hat de jonge in plak oanbean yn de skyboks fan de Euroborg, en SC Hearrenfean jout him trije VIP-kaarten foar de wedstriid fan Hearrenfean tsjin Feyenoord.


title: Frustraasje: grizzlybear mei net yn Arum, mar wol yn Rhenen

maintext:
De opsette grizzlybear út Kanada dy't de dûane yn 2014 yn beslach naam fan de Arumer Siep Anema, is no te sjen yn it Ouwehands Dierenpark yn Rhenen.
Nei in jierrenlange juridyske striid, oant de Ried fan Steat ta, wie de konklúzje dat de grizzlybear terjochte yn beslach naam is, om't Anema net de krekte papieren hie. Anema fynt it hiel frustrearjend, mar foaral ek nuver dat de bear -dy't yn 1980 sketten en opset is -no wol yn in bistepark te besjen is. "It bist mocht Nederlân net yn en stie jierren yn in loads, mar it mei no blykber wol skonken wurde oan Ouwehands Dierenpark, en dat wylst it yn prinsipe noch altyd myn eigendom is."
Anema hat noch gjin besite brocht oan Rhenen. "Ik bin oan it ûndersykjen hoe't dit no kin. It hat my al mei al wol twa of trije grizzlybearen koste, mar dat wie foar my ek in prinsipekwestje."


title: Skoalbern priuwe, rûke, fiele, besjogge en meitsje sûn iten

maintext:
Hast seishûndert skoalbern yn de omjouwing fan Snits krigen freed lessen oer sûn ite. Studinten fan ROC Friese Poort yn Snits en hegeskoalle Van Hall Larenstein litte de bern yn 'e kunde komme mei sûn iten. Dit dogge de studinten troch de sintugen fan de bern te prikeljen. Se koene sûn iten priuwe, rûke, fiele, besjen en meitsje.
De inisjatyfnimmers fan de sûne lessen hoopje dat se dit fan no ôf elk jier dwaan kinne. Mooglik dat it takom jier ek fierder ferspraat wurdt oer Fryslân, mei help fan oare skoallen.
De iepening fan de smaaklessen waard freed fersoarge troch wethâlder Mark de Man fan Súdwest-Fryslân op de Sint Maartenskoalle yn Boalsert. As iepeningshanneling moast er twa dinkjes priuwe.


title: Ferkearsproblemen troch wurk oan brêge Ofslútdyk

maintext:
Rykswettersteat is moandeitejûn begûn mei de wurksumheden oan de brêge fan de Lorentzslûzen by Koarnwertersân. De brêge soarget geregeld foar problemen. Ferkear hat dêr bot lêst fan. Der wurdt ûnder oare in automatysk kuolsysteem ynstallearre. Dit moat foarkomme dat by waarm waar de brêge útset en net mear iepen of ticht wol.
Troch de wurksumheden is de kommende wiken ien rydstrook ôfsletten. Yn de spits moat rekken hâlden wurde mei ekstra reistiid. Foar de skipfeart is tydlik ien trochfeart beskikber. Fan 23 oant en mei 26 april kinne boaten der net del.


title: Frysk Ljeppers Boun rekket nei 15 jier haadsponsor kwyt

maintext:
ROC Friese Poort hâldt op as haadsponsor fan it Frysk Ljeppers Boun. Dat is bekend makke op de algemiene ledegearkomste. Takom jier is it lêste jier dat ROC Friese Poort him as haadsponsor oan de feriening ferbynt. It opliedingssintrum hat 15 jier haadsponsor west, mar wol no in oare ynfolling jaan oan har sponsorbelied.
Neffens foarsitter Remco Meijerink fan it bestjoer fan ROC Friese Poort wol de skoalle de fokus mear lizze op aktiviteiten dy't in link ha mei ûnderwiis. Foarsitter Teije Dijk fan it Ljeppers Boun fynt it spitich, mar hat der wol begryp foar nei sa'n lange perioade.


title: "Goede kanon ferget konsintraasje by útfiering"

maintext:
"In goede kanon klinkt geweldich. It hat allinnich wol in goede konsintraasje nedich om him goed út te fieren." Dat seit muzykdosint en lietskriuwer Hindrik van der Meer fan de útbuorren Fûns by Jorwert. Hy wie frege mei te wurkjen oan de grutste kanon fan Fryslân, sneon op 'e Jouwer. Dêr hâlde it 'Bond van zangkoren' it jierlikse konkoers. Fyftjin koaren strieden dêr tsjininoar.
Yn it skoft bondelen se harren krêften ûnder lieding fan Hindrik van der Meer. It slagge: hûnderten stimmen klonken yn harmony trochinoar. De kanon is slagge.


title: FIDEO: Avontoeren fan in Amelanner Walfiskfarder

maintext: Hy oerlibbe op it iis tusken IIslân en Grienlân, kaam thús en skreau in deiboek: Hidde Dirks Kat, kommandeur en walvisfarder fan It Amelân. It is 200 jier lyn dat hy syn avontoeren opskreau. Reden foar de Amelanners om no oan te sluten by Kulturele Haadstêd, mar dan wol op har eigen wize... mei it Hidde Dirks Kat-2018-jier... Mar, wa wie dy man eins? Sjoch it yn ús reportaazje.


title: "Dronken fytse" mei virtual reality-bril

maintext:
Mei drank of drugs de fyts opstappe kin gefaarlik wêze, mar dochs bart it noch in hiel soad. Om dêr wat oan te dwaan hat Responsible Young Drivers in spesjale virtual reality-bril ûntwikkele, wêrmei't it effekt fan fytse ûnder ynfloed neimakke wurdt.
Under ynfloed
Wannear'tst op de fyts stapst, krijst de virtual reality-bril op en kinst earst in stikje 'normaal' fytse. Kinst sels stjoere en bepale hoe hurd ast trapest. Dêrnei kinst ûnder ynfloed fytse en dat giet faak al gau mis.
Reaksjefermogen
Minsken ûntwike slagget minder gau om't simulearre wurdt dat it reaksjefermogen dreger is. Te hurd fytse giet ek net, want dan falst om.
Bewuster meitsje
It projekt is spesjaal ûntwikkele om jongerein bewuster te meitsjen fan it fytsen ûnder ynfloed. Sa stiene se woansdei op de NHL by de saneamde 'verkeers-gedragdag'.


description: Foar de twadde kear yn koarte tiid binne der tegeltsjes stellen fan de Alvestêdebrêge oan de Canterlandseweg by Gytsjerk. Dat meldt de plysje. Freedtemoarn

title: Twa kear tegeltsjes stellen fan Alvestêdebrêge


title: Mullumer krijt wurkstraf foar skop tsjin skonk

maintext:
In 26-jierrige Mullumer is fanwege mishanneling feroardiele ta in wurkstraf fan 80 oeren. De man moat syn slachtoffer boppedat 800 euro skeafergoeding betelje. De man joech it slachtoffer op 4 juny ferline jier yn Frjentsjer in hurde skop tsjin de skonken.
De Mullumer en in freon waarden bedrige troch in grutte groep jongerein. De man tocht dat it lettere slachtoffer him oanfalle woe, mar dy wie taskôger. Troch de skop hat it slachtoffer noch hieltyd lêst fan syn knibbel.


title: Twa oanhâldingen yn ûndersyk nei deade Hegemer

maintext:
Twa manlju binne woansdeitemoarn oanhâlden yn it ûndersyk nei in deade man yn Heech. It giet om in 28-jierrige Ljouwerter en in 52-jierrige man fan De Jouwer. Se wurde fertocht fan belutsenheid by de dea fan de 56-jierrige Hegemer. Dy waard op tiisdei 6 febrewaris yn syn wenning oan de Molefinne yn Heech fûn.
Ut it ûndersyk fan de plysje die net daliks bliken dat it om in misdriuw gean soe. Ek seksje fan it Nederlands Forensisch Insituut (NFI) en spoareûndersyk brocht gjin útslútsel. Nei it opstarten fan it Team Grootschalige Opsporing ((TGO) kaam it fermoeden dat de Hegemer troch in misdriuw om it libben brocht is.


title: FNP-moasje foar mear bioferskaat en earliker lean oannommen

maintext:
De moasje fan de FNP foar mear bioferskaat en earlik lean foar de boeren yn it nije Europeesk lânboubelied is unanym oannommen. Dat barde op it jierlikse kongres fan de Europarlemintspartij EFA yn Dútslân. De EFA is in alliânsje fan 40 regionale demokratyske partijen út mear as tsien lidsteaten fan de Europeeske Uny. De Europarlemintariërs fan de EFA kinne no mei de moasje oan de slach.
De FNP wol mei de moasje wurk meitsje fan natuerynklusive lânbou. Dat is lânbou mei ûnder oaren omtinken foar bioferskaat yn it lânskip en in goed en earlik ynkommen foar de boeren.


title: Undersiker hellet amerfollen poep op by bekende Friezen

maintext:
Boeren soene net langer keunstdong brûke moatte, mar minsklike poep. Dat fynt Theo Mulder fan Mulder Agro yn Kollumersweach. Neffens him soe dat it bêste wêze foar de natuer. Boppedat soe it ek nochris hiel effektyf wêze foar op it lân. Tegearre mei wetterynstitút Wetsus komt hy dêrom kommende wike mei in ludike aksje. Mulder giet de provinsje troch mei in buske om by bekende Friezen in amerfol poep en pis op te heljen. Dy amerfollen lit er ûndersykje by Wetsus, om te sjen hoefolle wurkjende stoffen oft dêryn sitte en hoe't dy stoffen it bêste brûkt wurde kinne as dong.
Mulder ferkeapet op it stuit noch keunstdong oan boeren, mar hy soe folle leaver it miljeufreonlike alternatyf oanbiede.


title: Rjochtbank Midden-Nederland: Orka Morgan mocht ferhúze wurde

maintext:
De rjochtbank Midden-Nederland giet net yn de fraach fan de Stichting Free Morgan mei om it sertifikaat foar de ferhuzing te ferneatigjen. De orka Morgan, dy't yn 2010 fûn waard yn de Waadsee, mocht ferhuze wurde fan it Dolfinarium nei Tenerife. Dat hat de rjochtbank útsprutsen en dat feroaret net.
Orka Morgan
Doe't de orka tige ferswakke yn de Waadsee fûn waard, waard se nei it Dolfinarium yn Harderwijk brocht om te genêzen. Yn 2011 hat de Steatssekretaris fan Ekonomyske Saken in EG-sertifikaat ôfjûn, sadat it bist ferhúzje koe nei Loro Parque op Tenerife.
Beswieren Stichting Free Morgan
Neffens de Stichting Free Morgan wurde lykwols de betingsten foar ûndersyk en beskerming net neilibbe. Se tinke dat Morgan brûkt wurde sil yn in fokprogramma. Dat de orka no drachtich is, is neffens de rjochtbank ûnfoldwaande reden om oan te nimmen dat it fan it begjin ôf de bedoeling wie om Morgan te brûken om mei te fokken.


title: Nijlanner knalt mei auto tsjin eigen wenning

maintext:
In automobilist is tiisdeitemiddei yn Nijlân mei de auto tsjin syn eigen wenning oanriden. It ûngelok barde yn de Camstrastrjitte yn it doarp. De man trape by fersin it gaspedaal yn, wylst er efterút ride woe. Dêrtroch knalde er tsjin de foarkant fan it hûs oan.
Sawol de auto as de wenning rekken skansearre. De bestjoerder kaam mei de skrik frij.


title: Bysûndere draai koälysjefoarming Dantumadiel

maintext:
De koälysjefoarming yn Dantumadiel hat in bysûndere draai krigen, no't winner fan de ferkiezingen, it CDA, plakmeitsje moat foar Gemeentebelangen Dantumadiel. De gemeenteried fan Dantumadiel stimde tiisdeitejûn mei tsien tsjin sân yn mei de moasje om te ûndersykjen oft in koälysje helber is mei Sociaal Links, Gemeentebelangen Dantumadiel en ChristenUnie. De moasje waard troch dizze trije partijen sels yntsjinne.
Earder dizze wike rûn de koälysjefoarming noch stikken, doe't de ChristenUnie út de ûnderhannelingen stapte. Under lieding fan ynformateur Arie Aalberts waarden de lêste wiken petearen fierd tusken de fraksjes fan CDA, Sociaal Links en ChristenUnie. Der lei al in konsept-koälysje-akkoart klear, mar ChristenUnie liet witte gjin betrouwen mear te hawwen yn it CDA.
De oanstelling fan wethâlder Gerben Wiersma fan de ChristenUnie wie it brekpunt fan de koälysje. Der waard oankoerst op in oanstelling fan 0,7 fte, wylst de ChristenUnie graach woe dat dat in foltiidsoanstelling wurde soe. CDA hie hope om nije koälysjepetearen fiere te kinnen, mar waard ferrast mei it foarstel om it mei Gemeentebelangen foarinoar te krijen.


title: Plysje grypt yn mei wapenstôk op it Cambuurplein

maintext:
De plysje hat sneontejûn mei de wapenstôk yngripe moatten by ûngeregeldheden op de merke op it Cambuurplein yn Ljouwert. Dêr wie in fjochtpartij oan de gong en ien fan de fjochtersbazen, in 19-jierrige Ljouwerter, bleau ek dêrnei noch agressyf. Hy waard oanhâlden, mar taskôgers wiene it dêr net mei iens en besochten de oanhâlding foar te kommen. Plysjes waarden bedrige en moasten troch kollega's holpen wurde. Uteinlik waard der mei de wapenstôk romte makke, om de Ljouwerter ôf te fieren nei it plysjeburo. Dêr krige er proses-ferbaal en in ferbod oant sneintejûn om noch wer nei de merke op it plein te gean.
Ek in 17-jierrich famke út Ljouwert waard oanhâlden en krige in tagongsferbod, om't sy de plysjes misledige. De plysje sil har letter noch hearre oer it misledigjen.


title: Riedsleden hâlde stil protest tsjin útsetting Afgaansk gesin

maintext:
Riedsleden út Tytsjerksteradiel en Ljouwert hâlde freedtejûn in stil protest tsjin de útsetting fan in Afgaansk gesin út it azc fan Burgum. De famylje fan twa âlders en trije dochters is freedtemoarn ophelle, om werombrocht te wurden nei Afganistan. De riedsleden binne it net iens mei de gong fan saken.
Yn sawol Tytsjerksteradiel as Ljouwert is in pear moanne lyn in moasje oannaam dy't it regear opropt om foarlopich gjin minsken út te setten nei Afganistan, omdat it dêr net feilich is. De riedsleden rinne freed yn in stille tocht fan it gemeentehûs yn Burgum nei it sintrum fan it doarp.


title: FIDEO: Op it Waad speure nei ûnbekende natuerfenomenen

maintext: Hawwe je wolris heard fan de stippele diseltreinwjirm? En dêr dan it aaikapsel fan? Yn de nije searje de 'Natuerdetektive' yn Fryslân Hjoed krijt ferslachjouwer Remco de Vries opdracht, om op syk te gean nei ûnbekende natuerfenomenen. Yn de earste ôflevering speurt er op it Waad by Peazens nei it aaikapsel fan de earder neamde rôfwjirm, dy't deade moksels en krabben leech sloarpet. Mar hoe sjocht soks derút?


title: Nij kolleezje wol ynsette op leefberens Flylân

maintext:
De leefberens op Flylân behâlde en fersterkje is de ynset fan it nije kolleezje op it eilân. Nei de ferkiezings fan maart hat Nieuw Liberaal Vlieland as grutste partij de lieding hân oer de formaasje fan dat kolleezje.
It nije kolleezje sil bestean út Nieuw Liberaal Vlieland en Groenwit en hat as kandidaat-wethâlders Rients Hoekstra en Elsje de Ruijter. Doel is dat it kolleezje de bewenners ek belûkt by de útwurking fan it behâld en it fersterkjen fan de leefberens op it eilân. It giet dan ûnder oare oer tema's lykas soarch, ûnderwiis, wenjen en toerisme.


title: Band SKÆVVER mei temaliet nei Tall Ships Races

maintext:
De band SKÆVVER is winner wurden fan de wedstriid foar it temaliet fan de Tall Ships Races yn Harns. Harren nûmer 'Het eindeloze blauw' is troch de sjuery útkiezen as it liet fan de edysje fan 2018. "Wy binne der hiel bliid mei", sei drummer Mark Jongedijk. Sels is er fanatyk sylman en hy wie dan ek fuort entûsjast doe't de organisaasje de priisfraach útskreau.
Haadpoadium
SKÆVVER sil op freed 3 en sneon 4 augustus optrede op it haadpoadium by de Tall Ships Races. Ek sil harren temaliet brûkt wurde foar ferskate promoasje-uterings lykas de promofilm en de aftermovie.
Tall Ships Races
Fan 3 oant 'e mei 6 augustus wurde yn Harns de Tall Ships Races organisearre. De Harnser haven leit fol mei grutte en lytse skippen mei tûzenen bemanningsleden út tritich ferskate lannen. De organisaasje ferwachtet mear as 300.000 besikers.


title: Soad sportklups noch net klear foar nije privacywet

maintext:
In soad sportklups binne noch net hielendal klear foar de nije privacywet, dy't ein maaie yngiet. De nije wet stelt strange regels oan it opslaan en ferwurkjen fan persoanlike gegevens troch sportklups. It giet dan om bygelyks foto's en filmkes fan sportende bern, dy't op Facebook ferskine.
Neffens Anne Jochum de Vries fan Sport Fryslân binne de 1650 sportklups yn Fryslân aardich op wei, mar is der noch in soad ûndúdlik oer wat wol en wat net mei. Sport Fryslân begeliedt de klups troch ynformaasjegearkomsten mei saakkundigen te hâlden.
De measte klups binne der yntusken wol op taret, mar neffens De Vries is dit wer ien fan de saken, dy't de klupbestjoeren der by dwaan moatte. ''It is steapelje by de bestjoerders'', seit De Vries.


title: Regiogearkomste Noardeast-Fryslân drok besocht

maintext:
Tsientallen minsken hawwe tiisdeitejûn nei de regiogearkomste Noardeast-Fryslân yn it MFC fan Burdaard west. De gearkomste waard organisearre troch Doarpswurk. Yn ferskate workshops koene minsken har ynspirearje litte troch tema's as wenje, duorsumens, doarpsûntwikkeling en doarpsfyzje.
Hoe komt it bygelyks mei de húsfêsting foar jongerein en âlderein. Hoe hâlde je it doarpshûs oantreklik as hieltyd minder minsken der nei takomme. Ien fan de workshops gie oer Mienskipsenerzjy: hoe kinne je as doarp sels oan de gong mei enerzjyprojekten, dêr't je as ynwenners sels ek de fruchten fan plôkje?
"We kunnen samen plannen maken voor de toekomst en de energietransitie zelf in handen nemen. De mienskip beslist zelf welke vorm van Mienskipsenergie ze kiezen. Bovendien hebben ze er zelf profijt van," fertelt Sybrand Fiekema fan Energiewerkplaats Fryslân, dy't de workshop Mienskipsenerzjy liede.


title: Meunsterfytstocht troch Noarwegen foar Fryske hertsykte

maintext:
Tsien kardiologen út Nederlân stappe dizze simmer op de fyts foar in meunstertocht fan 543 kilometer yn Noarwegen. Dat dogge se om jild yn te sammeljen foar ûndersyk nei de fan oarsprong Fryske genetyske hertspiersykte PLN. Dy sykte moat om de 14e iuw hinne yn Fryslân ûntstien wêze, nei alle gedachten by de famylje Albeda.
De sykte is by sa'n 1000 minsken fêststeld, mar de kardiologen tinke dat folle mear minsken yn Fryslân en dêrbûten dizze hertôfwiking hawwe. Minsken mei de oandwaning hawwe earnstich hertfalen of kinne hommels ferstjerre.


title: FIDEO: Escher moat de blockbuster fan it Fries Museum wurde

maintext:
It moat dé blockbuster fan it Fries Museum fan 2018 wurde: de tentoanstelling 'Escher op Reis', dy't no sneon fan start giet. M.C. Escher is ien fan de bekendste keunstners fan de wrâld, mar dat hy út Ljouwert kaam, dêr hat Fryslân én it Fries Museum oant no ta noait safolle oandacht oan bestege, mar no wol.
It museum kiest derfoar om it persoanlike ferhaal te fertellen. De ûntwikkeling fan Escher yn syn libben, jeugd yn Ljouwert, oplieding Haarlem, reizen nei Italië, it Alhambra yn Spanje, Switserlân. Der is in soad te sjen. Kinst as besiker tichtby Escher komme, hoe't hy wurke, wat hy makke.


title: Vlogsoap Jennifer de Vries krijt earfolle fermelding

maintext:
De Jennnifer de Vries-vlogsoap fan Omrop Fryslân hat in earfolle fermelding yn de kategory Amusemint en Drama krigen fan de Circom, de organisaasje fan Europeeske regionale omroppen.
Yn de vlog op YouTube en Instagram koe de 19-jierrige Jennifer de Vries út Ljouwert folge wurde op har staazje op it tropyske eilân Curaçao. De filmkes binne yn sêne set en útstjoerd troch de skoaltelefyzje fan Omrop Fryslân. Jennifer hjit yn it echt Laura Oosterloo en se komt net fan Ljouwert, mar fan It Hearrenfean.
It idee, om sa mear te dwaan oan Frysk ûnderwiis foar MBO'ers, wie fan programmamakker Halbe Piter Claus.


title: Losrinnende hûn byt kat dea, betize eigener oppakt

maintext:
In losrinnende hûn hat woansdeitemoarn yn Drachten in kat deabiten. De eigener fan de hûn hie it bist net oan de line. Ynienen snipte de frij omrinnende hûn in kat en biet him dea. Omstanners oan de Wyldsang seagen dat en bellen fuortendaliks de plysje. Dy hat mei help fan personiel fan in diere-ambulânse de hûn yn beslach naam.
De eigener fan de hûn makke in betize yndruk, seine de omstanners. Hy soe ek mei in trochladen pistoal omrinne, mar de plysje hat gjin wapen fûn. De man is oppakt en meinaam nei it plysjeburo.


title: Dronken man fernielt túnhúske op De Lemmer

maintext:
De plysje hat snein op 'e Lemmer in 23-jierrige Lemster oanholden. De man hie moarns betiid ûnder oare in hek en in túnhúske fernield yn de achtertún fan in hûs oan de Parkstrjitte.
Hy waard letter yn syn hûs oanholden en oerbrocht nei Ljouwert om ûndersocht te wurden. Dêr hat de dronken Lemster oant trije kear ta de azemanalyze behindere. Tsjin him wurdt proses-ferbaal opmakke.


title: VC Snits docht wat it dwaan moat yn kampioenspûl

maintext:
De follybalsters fan VC Snits hawwe snein dien wat se dwaan moasten: thús winne fan Eurosped. Yn de kampioenspûl waard it 3-0 foar de Snitsers, dy't oertsjûgen en op it twadde plak steane.
Yn alle trije sets pakte Snits al frij gau in komfortabele foarsprong en dy joech de ploech nea fuort. De setstannen wienen 25-16, 25-19 en 25-12.
It wie de earste 3-0-oerwinning foar Snits yn de kampioenspûl. Dêryn stiet Sliedrecht earste. Om it twadde plak giet it tusken Snits, Alterno en Regio Zwolle. Snits spilet noch twa wedstriden: oer twa wiken earst út tsjin Regio Zwolle en dêrnei thús tsjin Alterno.


title: Stellen auto út Ljouwert weromfûn yn Dútske stêd Bremen

maintext:
In lytse trije oeren neidat de plysje freedtemoarn de melding fan in stellen auto yn Ljouwert trochkrigen hie, is de auto yn it Dútske Bremen oantroffen. Dêrby is in 33-jierrige fertochte sûnder fêst wen- en ferbliuwplak oanhâlden. De proseduere foar útlevering fan dizze fertochte is yn gong setten.
De kaaien fan de auto wiene út in wenning oan de Tolhûswei stellen. Direkt nei de melding fan de stellerij is der in saneamde ynternasjonale sinjalearring útgien.


title: Heakoarts troch nij mjitstasjon better yn byld

maintext:
Minsken yn it Noarden, dy't lêst hawwe fan heakoarts, kinne sûnt dizze wike in folle aktuelere en krektere foarsizzingen krije oer it stomoal yn de loft. Philips hat yn Drachten in nij stomoalmjitstasjon delsetten wêrmei't dat kin. Oant no ta waarden de foarsizzingen makke oan de hân fan twa stasjons yn Helmond en Leiden.
It nije mjitstasjon wurdt ek brûkt foar de ûntwikkeling fan nije sensoaren en produkten dy't de loft skjinner meitsje. Om te sjen hoefolle stomoal der metten wurdt, moatte minsken wol de fergeze app Air Matters delhelje.


title: App bringt skiednis fan Fryslân op bysûndere plakken yn byld

maintext:
Der is in nije app op 'e merk kaam dy't de brûkers troch middel fan Augmented Reality (AR) by de hichtepunten fan Fryslân del liedt. Op bysûndere plakken yn de provinsje, lykas de Wetterpoarte yn Snits en it Wyfke fan Starum, sjogge en hearre minsken op de telefoan nijsgjirrige saken út it ferline oer dit plak. Dat bart troch in digitale laach dy't om it samar te sizzen 'oer de werklikheid' lein wurdt. De bysûndere plakken lizze oan in rûte dy't minsken kuierje, fytse of ride kinne.
De app hjit 'MeAR Fryslân' en hy is ûntwikkele troch Tjitske Swierstra út Wurdum.


title: Grou strikt bêste bouwers fan Nederlân foar tagongspoarten

maintext:
Grou makket takom wike in dûbeldslach: it Nederlânsk kampioenskip mitseljen komt nei it doarp ta, en de dielnimmers oan de wedstriid sille oan de slach mei in permanint bouwurk. It giet om nije tagongspoarten by it Wilhelminapark.
De organisaasje fan it NK hat fanwege LF2018 Grou as lokaasje útsocht dit jier. Se sjogge it as in moaie kâns om it Nederlânske boutalint oan hiel Europa sjen te litten.
Lêste faze
De tolve finalisten komme út alle provinsjes, en binne fia foarrondes útkeazen. De nije tagongspoarten fan it Wilhelminapark binne ûntworpen troch de TU Delft en binne yn de styl fan túnarsjitekt Gerrit Vlaskamp, dy't it park eartiids oanlein hat. De oanlis fan de poarten is de lêste faze fan de fernijing fan it park.


title: Biografy set Joast Halbertsma yn breder perspektyf

maintext:
In nije biografy oer Joast Hiddes Halbertsma lit sjen dat er folle breder oriïntearre wie as allinne Fryslân. Skriuwster Alpita de Jong wurke acht jier oan it boek 'Triomfen en tragedies van een uitmiddelpuntig man' en hat dêrfoar in hiel soad argyfûndersyk dien. "Hy is folle mear as allinne Mister Fryslân. Ik ha syn hânskriftlik materiaal bestudearre. Syn reisferslaggen nei Rome, Napels en Parys bygelyks binne hiel nijsgjirrich. In soad minsken wisten ek net dat er allegear lêzingen hâlden hat, oer fan alles en noch wat, oer polityk, ekonomy mar ek oer Japanners en Sinezen. Dy ha ik no yn myn boek op in tagonklike manier iepenbier makke."
Halbertsma wie net inkeld regionaal, mar ek ynternasjonaal oriïntearre. "Dy kombinaasje makket him unyk, dat sjochst net folle yn de njoggentjinde iuw. It wie in unike Fries en in unike wrâldboarger."


title: Kollum: "De Keningin fan de greide"

maintext:
"Myn pake draait him om yn de kiste. De Fryske readbûnte ko wurdt wer yn syn bestean bedrige. Dat is net de earste kear. As ik dit skriuw leit foar my in fotoboek mei allegearre Frysk readbûnte kij. Foto's fan keurings, foto's fan myn famylje dy't Fryske readbûnte kij mei de hân melke. Ik tink dat dit in únyk fotoboek is. It is in erfstik dêr't ik hiel wiis mei bin. Op de lêste foto stiet it bestjoer fan De Verenigde fokkers van Roodbont Fries Stamboekvee, koartwei de VRF. De foto is fan it jier 1967, doe't se harren tsienjierrich jubileum fierden. De hearen Tichelaar, Bouma, Gerbrandij en Venema allegearre kreas yn in swart pak, foarsitter pake Ferdinand Keulen yn stimmich griis. Op tafel kofjekopkes en in glês mei sigaren.
Dat wie de tiid dat der op de freedsmerk yn Ljouwert net allinnich fee ferhannele waard, mar der ek in libbene ljipaaihannel bestie. Omdat der doe noch greidefûgels by it soad wienen. Dat kaam omdat de wrâld om ús hinne doe noch net behearske waard troch ekstremistyske hobbyklupkes, mar troch minsken mei boereferstân.
De Fryske readbûnte ko is in echte oarspronklike bewenner fan Fryslân. Hy wie der al folle earder dan de swartbûnte. Ik bin grutbrocht op in pleats mei 100% rassuver Frysk readbûnt fee. Wy hawwe nea in swartbûnte ko hân. Twa omkes fan my buorken ek mei readbûnten. Allegearre mei fokmateriaal fan pake, dy hie der doel oer. In sterke ko, sa as se it no neame is de Fryske readbûnte in echte 'dûbbeldoel' ko. Hy jout molke en hat dêrnjonken ek noch lekker fleis, dat yn tsjinstelling ta de Amerikaanske bonkerakken dy't allinnich mar in pear jier in soad molke mige en dêrnei yn de woarst en kroketten ferwine.
Duorsum dus, dy Fryske reabûnte ko. Se geane samar in jier as tsien mei. Je soene sizze dat dit no einliks de kâns is dêr't we hjir yn Fryslân op sieten te wachtsjen. De Fryskeigene readbûnte soe op it skyld hyst wurde moatte as de nije Us Mem. Der binne no noch mar in 360 fan, mar yn potinsje is dit de rêding fan ús lânskip, bêste minsken. Hjir soenen A-Ware, Campina en de miljeuklups boppe-op springe moatte. No moat in Ljouwerter marketeer en de Omrop de meubels fan de yn 1993 oprjochte Stichting Roodbont Fries Vee rêde, mar eins soe de Fryske readbûnte in folle grutter poadium hawwe moatte.
Wy hingje de takomst fan ús greiden no op oan in ûneachlik brún fûgeltsje dat it grutste part fan it jier yn Afrika op de savanne omhúsmannet. It bist komt hjir inkeld mar even te brieden en seit dan wer doech. Soe it net better wêze en meitsje fan de Frysk readbûnte ko it symboal fan ús Fryske lânskip? Der wurde plannen by it soad makke om de biodiversiteit werom te krijen yn de moaiste provinsje fan Nederlân.
Dit is de kâns om dat in eigen gesicht te jaan. Meitsje de readbûnte Fryske ko ús nije Keningin fan de Greide. De no noch oanwêzige oantallen fan it bedrige ras binne hast like dramatysk as de teloargong fan ús greidefûgels.
De greiden fol mei Fryske readbûnten, duorsum fee. Stel no dat de suvelgiganten yn oparbeidzjen mei de boeren, polityk en miljeuklups ek nochris soargje koene dat de dong en de jarre wer skieden wurdt. Dan kin der wer rûge dong útriden wurde. De suvelyndustry hat al plannen foar blommen en sa mear. Ik hoe net út te lizzen wat dat foar oansjen fan Fryslân betsjutte soe, wol? As de predaasje dan ek noch oan bannen lein wurdt, binne we in moai ein op streek. Ik soe it pake sa gunne.
Meitsje fan de Fryske readbûnte ko de Keningin fan de Greide, dan komt it mei de Kening nei ferrin fan tiid ek wer goed."